Муродбек ака «Дард берган Оллоҳ давосини ҳам беради», деган умидда ўғлини вилоят ихтисослашган кардиология марказига ётқизди. Улуғбекни обдон текширувдан ўтказган шифокорлар уни операция қиладиган бўлишди. Бу гапни эшитган отанинг баттар хавотири ошди. Шифокорлар бундай беморлар жарроҳлик амалиётидан сўнг батамом соғайиб кетишини, фарзанди ҳам тез кунларда дарддан халос бўлишини унга ётиғи билан тушунтиришди. Ширин сўз – қалб малҳами, деганларидек, шифокорларнинг бу гапини эшитган Муродбек аканинг кўнгли бироз таскин топди. Хавотири босилиб, кўнглида умид учқунлари пайдо бўлди.\nХуллас, икки кундан сўнг Улуғбекни операция қиладиган бўлишди. Шифокорлар Муродбек акага жарроҳлик амалиёти учун бир литр қон зарурлигини, бунинг учун вилоят қон қуйиш маркази клиник лабораториясига мурожаат қилиши кераклигини айтишди. У тезда айтилган манзилга етиб борди. Лаборатория ходимлари қон топшириш учун беш нафар фуқаро кераклигини, уларнинг соғлиғи белгиланган тиббий текширув талабларига тўла мос келиши зарурлигини тушунтиришди.\nМуродбек ака шошилганча уйига қайтди ва яқин қариндошларини қон қуйиш марказига бошлаб келди. Уларнинг бири 200 грамм қон топширди, қолганларининг ёнида фуқаролик паспорти бўлмагани учун тиббий текширувдан ўтказишмади. Муродбек аканинг ялиниб-ёлворишлари беҳуда кетди. Уйларига бориб, ҳужжатларни олиб келиш учун бир неча соат вақт керак. Аксига олиб, лаборатория ходимларининг иш куни ҳам якунланаётган эди. Муродбек аканинг хуноби ошди. Шу пайт ичкари хонадан оппоқ халат кийган бир шифокор чиқди-ю, қон топшириш учун келган донорларга нималарнидир тушунтира бошлади. Муродбек ака худди халоскори топилгандек дарҳол унинг ёнига борди ва мақсадини айтди.\n– Бир литр қон икки миллион сўм туради, – деди у Муродбек акани кутиш зали томон бошларкан. – Аммо буни ҳам бир кунда тайёрлаб бера олмаймиз.\nШифокорнинг бу гапини эшитган Муродбек ака ялинишга тушди:\n– Жо-о-о-н дўхтир, менга 800 грамм қон керак. Сал келиштириб айтинг.\n– Майли, бир ярим миллион берақолинг. Қолгани биздан сизга ёрдам. Ҳа айтмоқчи, бу иш фақат мен орқали битади. Шу боис бошқа шифокорларга учрашиб ўтирманг.\n– Тушундим, дўхтир, – деди Муродбек ака мушкули осон бўлаётганидан суюниб. – Ҳозирча ёнимда 300 минг сўм пулим бор. Қолганини эртага олиб келаман.\nМуродбек ака чўнтагидаги пулни олиб, шифокорга бермоқчи эди, у эътироз билдирди:\n– Шошманг, лабораториямизнинг барча жойларига камера ўрнатилган. Шунинг учун ҳовлига чиқиб, Бозорбой боғбонни топинг ва пулни ўша кишига беринг. Мен сизга боғбонимиз орқали 200 грамм қон топширганлиги ҳақидаги маълумотномани бериб юбораман.\nМуродбек ака тезда Бозорбой боғбонни топди ва унга 300 минг сўм пул берди. Буни қарангки, кун бўйи югур-югур билан амалга ошмаган иш бир зумда битди. Муродбек ака бир парча қоғозни олганича кардиология марказига шошилди. Катта йўлга чиқаверишда таниши Ражаббойни учратиб қолди. У Муродбек аканинг дардини тинглади-ю, чўнтагидан уч юз минг сўм олиб узатди.\n– Яхшилигингизни унутмайман, – деди Муродбек ака хурсанд бўлганича. – Эрта-индин, албатта, пулингизни қайтараман.\n– Пулни қайтариш ҳақида ўйлаб ҳам ўтирманг, – деди у Муродбек ака билан хайрлашаркан. – Рози бўлиб беряпман. Худойим ўғлингизга шифо берсин.\nМуродбек ака ортига қайтди ва яна ўша шифокорни топди. Бир зумда Бозорбой боғбон орқали иши битди. У зудлик билан маълумотномаларни кардиология марказига олиб бориб топширди.\nЭртасига Муродбек ака яна ўша шифокорнинг ҳузурига келди ва 400 грамм қон учун 2 та маълумотнома кераклигини айтди. Нафси ўпқонга айланган шифокор энди ҳар бир маълумотнома учун 500 минг сўм талаб қилди. Тамагирнинг бу сўзларини эшитган Муродбек аканинг ғазаби қайнади. Унга кўнглидаги аччиқ гапларини тўкиб-солмоқчи бўлди-ю, зўрға ўзини тутди. Наҳотки, беморларнинг дардига малҳам бўлиш ўрнига уларнинг чўнтагига кўз олайтирадиган бундай тамагир шифокорларнинг танобини тортадиган киши топилмаса?!\nЮгур-югурлардан силласи қуриган Муродбек ака охири ҳуқуқни муҳофаза қилиш органларига мурожаат этишга мажбур бўлди. Отахоннинг аламли ҳасратини тинглаган соҳа ходимлари зудлик билан ишга киришди. Ўз нафсининг қулига айланган лаборатория мудири Карим Бекчонов хизмат хонасида Муродбек акадан 500 минг сўм пулни олаётган пайтда тезкор гуруҳ ходимлари томонидан қўлга олинди. Ўзгаларнинг пулини алдаш йўли билан қўлга киритишга урингани учун унга жиноят ишлари бўйича Урганч шаҳар суди томонидан тегишли жазо тайинланди.


Европада Россия ташвиқотининг тақиқланиши ортидан Қирғизистонда ҳам шундай чақириқлар янграмоқда\nЛатвия ва Молдова Россиянинг янгиликлар дастурларини тақиқлаган давлатлар қаторида. Қирғизистон жамоатчилиги ва расмийлари Россия телеканаллари ёйинлаётган дезинформациядан норози.\nНорози Марказий Осиёликлар Россия ташвиқотини ўчирмоқчи. [Pexels]\nБИШКЕК – Қирғизистонликлар худди Европадаги каби Россия ташвиқотини тақиқлашга чақирмоқдалар.\n2 июн куни Молдова парламенти Москва ташвиқотини чеклаш мақсадида Россия янгиликлар дастурлари тақиқланишини маъқуллади.\nРоссия президенти Владимир Путиннинг Украинага босқини Европа Иттифоқига (ЕИ) аъзо бўлишни мақсад қилган ва Москва қўлловидаги айирмачилар ҳудуди – Днестрбўйини ўз ичига олувчи Молдовада кескинликни кучайтирган.\nМолдова ҳукумати 24 феврал кунги ҳужумдан сўнг дарҳол Россия янгиликлар эфирини тўхтатиб қўйган, парламент эса 2 июн куни бу тақиқни расман маъқуллади.\n19 март кун Парижда Украинадаги урушга қарши намойиш иштирокчиларидан бири Россиянинг «Биринчи канали» муҳаррири Марина Овсянникованинг 14 март куни Россиянинг энг машҳур янгиликлар дастурида норозилик ўлароқ кўтариб чиққанига ўхшаш плакатни ушлаб турибди. [Томас Коэкс/AFP]\nРус тилидаги контент борасида эса, Молдова телеканаллари энди фақат кўнгилочар дастурларни эфирга узатииши мумин, Россиянинг сиёсий ёки таҳлилий дастурларига рухсат берилмаган.\nШунингдек, янги қонунда дезинформация тарқатганлик учун жарима ва бошқа жазо чоралари ҳам белгиланган.\nБу орада Латвияда Россиядаги барча телеканалларнинг ҳар қандай кўрсатувларини эфирга узатиш тақиқланган, деб хабар беради Болтиқбўйи давлатининг эфир назоратчиси 6 июн куни.\n9 июн куни кучга кирган қарор Латвияда кабел ёки сунъий йўлдош орқали ишлайдиган 80 га яқин каналларга тааллуқли бўлади.\n«Бошқа давлатнинг ҳудудий яхлитлиги ва мустақиллигига раҳна қилувчи мамлакатнинг теле ёки радиоканаллари Латвияда фаолият юрита олмайди», деб айтган Миллий электрон ОАВ кенгаши раҳбари Иварс Аболинс AFP нашрига.\nҚарор Россия Украина ҳудудини тарк этгунига қадар кучда қолади.\n2014 йилда Россия Қримни аннексия қилганидан бери Латвиянинг назорат агентлиги Россиянинг бир қатор йирик телеканаллари эфирини тақиқлаб қўйган эди.\nАгентлик ходимлари Латвияга кўчиб ўтган Россиянинг «Дождь» каналига эфир чиқиш учун лицензия берган. Ўтган йили август ойида Россия ҳукумати бу канални «хорижий агент» (камситувчи маънога эга ва ҳукумат кузатувини англатадиган атама) деб топган эди.\nЕИ 3 июн куни кучга кирган санкцияларнинг олтинчи босқичи доирасида Россиянинг РТР/РТР Планета, Россия-24 ва TV Centre International давлат каналларининг Европадаги фаолиятини чеклаб қўйган.\n«Бу тизимлардан Россия ҳукумати томонидан ахборотни манипуляция қилиш ва Украинага ҳужум ҳақида дезинформацияни тарқатиш, жумладан Россияга қўшни, ЕИ ва унга аъзо мамлакатларни, ЕИнинг сиёсий устуворлигини белгилаб берувчи Европа кенгашини беқарорлаштиришга қаратилган ташвиқот йўлида фойдаланилган», дейилади баёнотда.\nМарказий Осиёдаги чекловлар\nСўнгги тақиқлар Қирғизистон ва Туркманистон май ойида Россия телеканаллари, жумладан, «Россия-1», «Звезда» ва «Россия-К» телеканалларининг кўрсатувларини техник сабабларга кўра қисқа муддатга тўхтатиб қўйганидан кейин жорий этилган.\nТақиқланган Россия телеканаллари маълум муддатдан кейин иккала мамлакатда ҳам ўз фаолиятини тиклаган бўлсада, қисқа муддатли танаффус ортидан қирғизистонликлар орасида доимий тақиқлаш чақириқлари янгради.\nРоссия телеканалларига нисбатан ишонч сўнгги йилларда муттасил камайиб борди ва Россиянинг Украинага қарши тажовузидан кейин кескин тушиб кетди, дейди бишкеклик фаол ва блогер Улан Кадирбаев.\n«Россиянинг Украинага ҳужумидан кейин Кремл манқуртлари ҳар куни Украинадаги воқеалар ҳақида очиқдан-очиқ ёлғон тарқата бошладилар», дейди у. «Бу телеканаллар ўз томошабинларини телба деб ўйласа керак.»\nҚирғизистондаги «соғлом фикрли одамлар» бугунги кунда эскилик сарқитига айланган Россия каналларини томоша қилишмайди, деди у.\nРоссия телеканаллари аллақачон Қирғизистонда машҳурлигини йўқотган.\n«М-Вектор» минтақавий тадқиқот ва консалтинг агентлигига кўра, қирғизистонликларнинг 92 фоизи янгиликлар манбаи сифатида ижтимоий тармоқларни афзал кўради, деб ёзган эди Жусуп Баласағин Бишкек миллий университетининг реклама ва жамоатчилик билан алоқалар бўлими бошлиғи Бегайим Максутова ўтган йил сентябр ойида Kyrgyzeli.ru сайтида чоп этилган мақоласида.\nТелеканалларнинг машҳурлигига келсак, Қирғизистоннинг иккита давлат телеканали, бош ва мусиқий телеканаллари мамлакатда энг юқори рейтингга эга, деб таъкидлаган у.\nБосим кучайиб бормоқда\n2021 йил охирида Қирғизистон ҳукумати қирғиз тилида (камида 50 фоиз вақт) эфирга узатиш, маҳаллий контент ишлаб чиқариш ва тарқатиш (камида 50 фоиз вақт) қоидаларига риоя қилмагани сабабли Россиянинг «8-канал», «РТВ Медиа», «НТВ KG» ва «Домашний» каналлари фаолиятини тўхтатиб қўйган.\nРоссиянинг яна бир канали «Рен ТВ» 1 январ куни фаолиятини тўхтатган.\nТақиқланган каналлар бу қоидабузарликлар учун аввал ҳам огоҳлантириш олган ва жаримага тортилган, аммо шунда ҳам маҳаллий қонунларга риоя қилмаган, деб хабар беради Қирғизистон маданият вазирлиги.\nМарт ойининг бошида қирғизистонлик депутат Нурлан Шакиев Россия телеканалларини, айниқса «Биринчи» ва «Россия» каналларини Қирғизистонда ўчириб қўйишни ва уларнинг эфирга узатилишида ҳукуматнинг молиявий кўмагини тўхтатишни таклиф қилган.\nҲукумат Шакиевнинг таклифини қабул қилмаган бўлса-да, қирғиз жамоатчилиги ва расмийлар Россия телеканалларида тарқатилаётган дезинформациядан норози, дейди Orbita.kg сайти мухбири, бишкеклик Марс Абаев.\n«Афсуски, уларни ўчириб Кремлнинг ғазабига дучор бўла олмаймиз», деб айтган у.\n«Қирғизистон иқтисодиёти сезиларли даражада Россияга қарам. Миллиондан ортиқ фуқароларимиз Россияда ишлайди. Бу ҳукуматга босим ўтказиш учун жиддий воситадир.»\nҲатто бу ҳам етарли эмас! Буни бутунлай тақиқлаш керак! «Қарор Россия Украина ҳудудини тарк этгунига қадар кучда қолади».\nУ ерда фақат рус ташвиқоти ишлайди. Ниҳоят, бошқа мамлакатларлар буни ўз ҳудудларида тугатиш кераклигини тушуна бошладилар.\nБу ерда айрим Россия каналлари аллақачон блокланган.


УММАТНИНГ ОММАСИ УЧУН МУҲИМ ДАРСЛАР – Islom Nuri\nУММАТНИНГ ОММАСИ УЧУН МУҲИМ ДАРСЛАР\nМуаллиф: Абдулазиз ибн Абдуллоҳ ибн Боз раҳимаҳуллоҳ\nҲамду санолар Оламлар Рабби Аллоҳ таолонингдир. Хайрли оқибат\nтақводор зотлар учундир. Аллоҳнинг бандаси ва расули Муҳаммад\nпайғамбаримизга, у зотнинг оилалари ва асҳобларига Аллоҳнинг\nсалавоту саломлари бўлсин!\nБу мўжаз калималар омманинг Ислом динидан билиши фарз бўлган\nамаллардан баъзисининг баёнидир.\nАллоҳ таолодан бу китобчани мусулмонларга фойдали қилишини ва\nмендан қабул қилишини сўрайман. Албатта У Саховатли ва Карим\nФотиҳа сураси ва қисқа суралар таълими\nОми одамларга Фотиҳа сураси ва “Залзала” сурасидан “Нос”\nсурасигача бўлган кичик сураларни оғзаки талқин қилиш орқали\nуларнинг қироатларини тўғрилаш, ёд олдириш ва оятлар маъноларини\nИслом арконлари бешта бўлиб, унинг аввали ва энг буюги «Ла\nилаҳа иллаллоҳ Муҳаммадун расулуллоҳ» гувоҳлигидир. (Устоз шаҳодат\nкалимасининг маъносини шарҳлаб, шартларини баён қилиб берсин.)\nУшбу калиманинг маъноси: “Ла илаҳа” Аллоҳдан ўзга барча\nсиғиниладиган нарсаларни инкор қилиш ва “иллаллоҳ” ибодатни шериги\nбўлмаган ёлғиз Аллоҳга исбот қилиш.\n“Ла илаҳа иллалоҳ”нинг шартлари қуйидагилар:\nЖоҳилликнинг зидди бўлган ИЛМ;\nШубҳанинг зидди бўлган АНИҚ ИШОНЧ;\nШиркнинг зидди бўлган ИХЛОС;\nЁлғоннинг зидди бўлган РОСТГЎЙЛИК;\nАдоватнинг зидди бўлган МУҲАББАТ;\nИтоатсизликнинг зидди бўлган БЎЙСУНИШ;\nРадни зидди бўлган ҚАБУЛ;\nАллоҳдан бошқа ибодат қилинаётган нарсаларга кофир бўлиш.\n“Муҳаммадан Расулуллоҳ” шаҳодатининг маъноси: у зот ҳабар берган\nнарсаларни тасдиқлаш, буюрганларини бажариб, қайтарган ва зажр\nқилганларидан тийилиш, Аллоҳ таоло ва Унинг Расули қонун қилган\nнарсалар билангина Аллоҳга ибодат қилишдан иборатдир.\nСўнгра толиби илмга Исломнинг беш арконининг қолганлари: намоз,\nзакот, Рамазон рўзаси ва йўлга қодир бўлган киши учун байтуллоҳни\nҳаж қилиш баён қилинади.\nИймон рукнлари олтита бўлиб, Аллоҳга, фаришталарига, китобларига,\nпайғамбарларига, охират кунига ва қадарнинг яхшилигию ёмонлиги\nАллоҳдан эканига иймон келтиришингиздир.\nТАВҲИД ВА ШИРКНИНГ ҚИСМЛАРИ\nТавҳид уч қисмдир:\nТавҳид рубубийя, тавҳид улуҳийя ва тавҳиду асмои вассифат.\nТавҳид рубубийя: Аллоҳ таоло барча нарсаларнинг яратувчиси\nва уларда Ўзи хоҳлагандек тасарруф қилади, Унинг бу хусусда шериги\nйўқ, деб эътиқод қилиш.\nТавҳидул улуҳийят: Аллоҳ таоло сиғинилишда шериги йўқ, ҳақ\nмаъбуд эканига иймон келтириш бўлиб, бу “ла илаҳа иллаллоҳ”\nкалимасининг маъносидир. Яна ҳам ойдинлаштириб айтадиган бўлсак:\nҲақ маъбуд ёлғиз Аллоҳдир. Намоз, рўза ва бошқа барча ибодатларни\nёлғиз Аллоҳга холис қилиш вожиб, улардан бирортасини Аллоҳдан\nўзгага буриш жоиз эмасдир.\nТавҳидул асмои вассифот: Қуръони Карим ва саҳиҳ ҳадисларда\nкелган Аллоҳнинг барча исм-сифатларига иймон келтириш ва уларни\nўзгартиришсиз, инкор қилишсиз, кайфиятига аралашишсиз ва\nмахлуқотларникига ўхшатишсиз Аллоҳ таолога лойиқ тарзда Аллоҳга\nисбот қилишдир. Аллоҳ таоло айтди:\n«قُلْ هُوَ اللَّهُ أَحَدٌ اللَّهُ الصَّمَدُ لَمْ\nيَلِدْ وَلَمْ يُولَدْ وَلَمْ يَكُنْ لَهُ كُفُواً أَحَدٌ»\n«Эй Пайғамбар айтинг: “У Аллоҳ илоҳликда ёлғиздир, Ундан ўзга\nбарҳақ илоҳ йўқ. Камолот ва гўзал сифатлар соҳиби, саййидлик\nунга бориб тўхтаган Саййиддирки, барча махлуқотлар ўз ҳожат,\nталаблари билан унга илтижо қиладилар. Ул зот бировни туғмаган,\nУни ҳам биров туғмаган. Унинг фарзанди ҳам йўқ, отаси ҳам йўқ.\nМахлуқотлари ичида унга тенг биронта йўқ.» (Ихлос\n«لَيْسَ كَمِثْلِهِ شَيْءٌ ۖ وَهُوَ السَّمِيعُ الْبَصِيرُ»\n“Бирон нарса У зотга ўхшаш эмасдир. У эшитувчи ва кўрувчидир”.\nБаъзи олимлар тавҳидни икки қисмга бўлиб, тавҳидул асмои\nвассифотни тавҳид рубубийяга қўшганлар. Бу масалада баҳсга ўрин\nйўқ, ҳар икки тақсимотда мақсад аниқ-равшандир.\nШирк уч қисмдир:\nКатта ширк ана шу ширк устида вафот этган одамнинг\nамалининг ҳабата бўлиши ва дўзахда абадий қолишини вожиб қилади.\n«وَلَوْ أَشْرَكُوا لَحَبِطَ عَنْهُمْ مَا كَانُوا يَعْمَلُونَ«\n“Агар улар ширк келтирганларида қилган амаллари беҳуда кетган\nбўлур эди”. (Анъом: 88)\n«مَا كَانَ لِلْمُشْرِكِينَ أَنْ يَعْمُرُوا مَسَاجِدَ اللَّهِ\nشَاهِدِينَ عَلَىٰ أَنْفُسِهِمْ بِالْكُفْرِ ۚ أُولَٰئِكَ حَبِطَتْ\nأَعْمَالُهُمْ وَفِي النَّارِ هُمْ خَالِدُونَ»\n“Мушриклар ўзларининг кофир эканликларига гувоҳ бўлган\nҳолларида Аллоҳнинг масжидларини обод қилишлари жоиз эмас.\nУларнинг қилган амаллари беҳуда кетди, ўзлари эса қиёмат кунида\nдўзахга кирадилар ва унда абадий қоладилар”. (Тавба: 17)\nДарҳақиқат, ким мушрик бўлган ҳолида ўлса, ҳаргиз унинг гуноҳи\nкечирилмайди ва унга жаннат ҳаромдир.\n«إِنَّ اللَّهَ لَا يَغْفِرُ أَنْ يُشْرَكَ بِهِ وَيَغْفِرُ مَا\nدُونَ ذَٰلِكَ لِمَنْ يَشَاءُ ۚ وَمَنْ يُشْرِكْ بِاللَّهِ فَقَدِ\nافْتَرَىٰ إِثْمًا عَظِيمًا»\n“Албатта Аллоҳ Ўзига (бирон нарсанинг) шерик қилинишини\nкечирмас. Шундан бошқа гуноҳларни Ўзи хоҳлаган бандалари учун\nкечиради. Ким Аллоҳга (бирор кимса ёки нарсани) шерик келтирса,\nу буюк гуноҳни тўқиб чиқарибди”. (Нисо: 48)\n«إِنَّهُ مَنْ يُشْرِكْ بِاللَّهِ فَقَدْ حَرَّمَ اللَّهُ عَلَيْهِ\nالْجَنَّةَ وَمَأْوَاهُ النَّارُ ۖ وَمَا لِلظَّالِمِينَ مِنْ\n“Албатта кимда-ким Аллоҳга ширк келтирса, Аллоҳ унга жаннатни\nҳаром қилур ва борар жойи дўзах бўлур. Зулм қилувчилар учун\nбирон ёрдамчи йўқдир”. (Моида: 72)\nЎликлар ва бут-санамларга дуо қилиб, улардан ёрдам сўраш, уларга\nназр қилиш ҳамда уларга атаб жонлиқ сўйиш ва шу каби ишлар катта\nКичкина ширк: риё, Аллоҳдан бошқага қасам ичиш, “Аллоҳ\nхоҳлади ва фалончи хоҳлади”, дейиш каби Китоб ёки Суннатда “ширк”\nдеб номланган, бироқ катта ширк жумласидан бўлмаган амалдир. Зеро,\nНабий соллаллоҳу алайҳи васаллам: “Мен сизларга етишидан\nэнг кўп қўрқадиганим нарса кичик ширкдир”, дедилар.\nСўнг у ҳақда сўралган эдилар: “Риё”, деб жавоб\nбердилар. (Имом Аҳмад, Табароний, Байҳақий Маҳмуд ибн Лабид\nАнсорий разияллоҳу анҳудан яхши санад билан ривоят қилганлар.\nТабароний Маҳмуд ибн Лабиддан, у Рофиъ ибн Хадиждан, у эса Набий\nсоллаллоҳу алайҳи васалламдан бир нечта санади яхши ривоятларни\nНабий соллаллоҳу алайҳи васаллам: “Кимки Аллоҳдан бошқа\nбирор нарсага қасам ичса, батаҳқиқ ширк келтирибди”,\nдедилар”. (Имом Аҳмад Умар ибн Хаттоб розияллоҳу анҳудан саҳиҳ\nсанад-ровийлар силсиласи билан ривоят қилган)\nАбу Довуд ва Термизий Ибн Умар розияллоҳу анҳумодан ривоят қилган\nҳадисда Расулуллоҳ соллаллоҳу алайҳи васаллам: “Ким\nАллоҳдан бошқага қасам ичса, батаҳқиқ куфр ёки ширк\nРасулуллоҳ соллаллоҳу алайҳи васалламнинг: “Аллоҳ хоҳлади\nва фалончи хоҳлади”, деб айтманглар, балки Аллоҳ хоҳлади, сўнг\nфалончи хоҳлади”, деб айтинглар!”, деган сўзларини Абу\nДовуд Ҳузайфа ибн Ямон розияллоҳу анҳудан саҳиҳ санад билан ривоят\nШиркнинг бу тури муртадликни ҳам, дўзахда абадий қолишни ҳам\nвожиб қилмайди. Бироқ, у бажарилиши вожиб бўлган тавҳиднинг\nкамолига путур етказади.\nШиркнинг учинчи тури махфий ширк бўлиб, унинг далили Набий\nсоллаллоҳу алайҳи васалламнинг ушбу ҳадисларидир: “Менинг\nназдимда сизларга нисбатан Масиҳ Дажжолдан кўра хатарлироқ\nбўлган нарса ҳақида хабар берайми?”, дедилар. Улар:\nҲа, эй Расулуллоҳ, дейишди: “У махфий ширкдир. Бир киши\nтуриб намоз ўқийди ва ўз намозини бировнинг қараб турганини\nсезган пайтда у учун зийнатлайди”, дедилар. (Имом\nАҳмад “Муснад”ида Абу Саид Худрий розияллоҳу анҳудан ривоят\nШиркни фақат икки турга бўлиш ҳам жоиз: катта ширк ва кичик ширк.\nМахфий ширк ҳар иккисини ўз ичига олади.\nМахфий ширкнинг катта ширкдаги кўриниши мунофиқларнинг ширки\nкабидир. Чунки, улар ботил ақидаларини яшириб, риё қилиб ва\nўзларига зарар етишидан қўрқиб ўзларини мусулмон қилиб\nМахфий ширкнинг кичик ширкдаги кўриниши юқоридаги Маҳмуд ибн\nЛабид ва Абу Саиднинг ҳадисларида зикр қилинган риё кабидир.


Самарқандда ҳам номаълум вакцинадан қўйлар қирилди\nСамарқанд вилояти Ветеренария бошқармаси Нуробод туманида қўйлар қирилишига сабаб кўрилган вакцина намунаси Тошкентга йўлланганини маълум қилди.\n"Самарқандда 200 дан ортиқ қўй номаълум вакцинадан қирилди"\nСамарқанд вилоятининг Нуробод туманидаги иккита йирик отарда қўйларнинг номаълум вакцина оқибатида қирилгани қайд этилган.\nБу ҳақда Озодликка микрофонсиз сўзлаган Самарқанд вилояти Ветеренария бошқармаси расмийси шу кунга қадар тахминан 200 дан ортиқ қўй ўлгани ҳақида маълумот борлигини айтди.\n- Нурободдаги отарларда қўйлар ўлгани ҳақида маълумот келди. Вакилимиз борди, ўрганди. Кейин ўша вакцинадан намунани биз ҳам, Қашқадарё ҳам, Жиззах ҳам Республика Ветеренария илмий текшириш институтига жўнатганмиз. Ҳали бизга жавоб келгани йўқ, - деди самарқандлик мутасадди.\nУнинг сўзларига кўра, келиб чиқиши ва оқибатлари ҳануз номаълум қолаётган вакцина ноқонуний тарзда, яширин йўллар билан вилоятга келтирилган.\n- Оспага қарши, Россияда чиқарилган вакцина, деб идишига ёзиб қўйилган. 100 доза, 10 доза ампуладаги суюқлик бўлган. Лекин ампуланинг ичида нима бўлган ҳали номаълум. Кейин қўйларим чечакдан ўлмасин, деб қўрққан чўпонлар суриштириб ўтирмасдан вакцинани олаверган. Ҳозир бу иш билан Республика Ички ишлар вазирлиги, прокуратура шуғулланаяпти, - деди Самарқанд вилояти Ветеренария бошқармасининг ўзини таништирмаган мутасаддиси.\nВакцина ампуласидаги ёрлиққа номи ёзилган — Россиянинг Покров шаҳридаги Ветеринария илмий-текшириш институти раҳбари профессор Денис Колбасов эса Озодлик мухбири билан суҳбатда институт томонидан бундай вакцина Ўзбекистонга сотилмагани ва умуман, ишлаб чиқарилмаганини билдирди.\nШунингдек, ўтган ҳафтада бу институтга Ўзбекистондан келтирилган вакцина намунаси текшируви ҳам ҳали якунига етмагани айтилди.\n"Самарқандда қўш гўшти сотуви челанган"\nЎзбекистон Ветеренария Давлат бошқармаси томонидан чиқарилган 4-сонли қарор асосида номаълум вакцина тарқалгани қайд этилган уч вилоят — Самарқанд, Қашқадарё ва Жиззах вилоятларида қўй гўшти сотуви 17 сентябрдан чекланган.\nЯъни, ветеринар шифокорнинг махсус рухсати бўлмаган қўйлар гўшти Самарқанд вилоятида сотувдан олинган.\nСамарқанд вилояти мутасаддилари чеклов ҳануз кучда эканини айтмоқда.\n- Қарорда келиб чиқиши номаълум бўлган вакцина билан эмланган қўйлар гўшти сотилмасин, дейилган. Бу қарор ҳалиям бекор бўлгани йўқ. Чунки, ҳали вакцинанинг таркиби ва оқибатлари аниқмасда, - деди Самарқанд Ветеренария бошқармаси мутасаддиси.\nЯъни, вакцинадан нобуд бўлган, аммо яширин тарзда сотиб юборилган қўйлар гўштининг инсон организмига оқибатлари ҳали номаълум бўлгани боис Самарқанд вилоятида қўй гўшти сотувига чеклов ҳануз кучда қолмоқда.\nЖиззахда қўй гўшти сотувига қўйилган тақиқ юмшатилди\nЖиззах вилоятида эса сўнгги 10 кунлардан буён қўй гўшти сотуви тўлиқ тақиқланган эди.\nБироқ, 24 сентябр куни оқшом айни масалага бағишлаб, вилоят ҳокимлигида ўтказилган йиғинда тақиқни юмшатишга қарор қилингани хабар қилинди.\nЯъни, бу вакцина оқибатларини ўрганаётган илмий текшириш институтлари ходимлари 10 кун ичида вакцинадан нобуд бўлмаган қўй гўштини истеъмол қилиш мумкин, деган хулосага келишган.\nШу боис, 25 сентябрдан бошлаб, ветеринар шикофор рухсати бўлган қўйлар гўшти сотувига Жиззахда рухсат берилди.\nБироқ, Озодлик мухбири Жиззах вилояти аҳлига номаълум вакцинани олган қўйлар гўштини истеъмол қилишга рухсат берган Тойлоқ Илмий-текшириш институтининг ўзидан бу борада изоҳ олишга муваффақ бўлмади.\nВакцина қилинган қўйлар гўшти сотувига ҳануз рухсат берилмаган Самарқанд вилояти Ветеренария бошқармаси мутасаддиси эса бундай тавсиядан ҳали бехабар эканини айтди.\n- Бизда чеклов бор ҳали. Бунақа қўйлар гўштини ейиш мумкин, деган гап бўлмади ҳали. Ҳали вакцинанинг келиб чиқиши ва таъсири аниқ бўлгани йўқ, деяпманку сизга, - дея қайта таъқидлади самарқандлик ветеренар мутасадди Озодлик билан микрофонсиз суҳбатда.\nАммо, бу борада Қашқадарё вилоятида аҳвол қанақа экани ҳақида ҳануз аниқ расмий маълумот йўқ. Қашқадарё вилояти Ветеренария бошқармасидан бу борада маълумот олишнинг имкони бўлмади.\n"Вакцинадан ҳали юқумли касаллик чиқмади"\nСамарқанд Ветеренария бошқармаси ва Ўзбекистон Ветеренария Давлат бошқармаси мутасаддилари Жиззах, Самарқанд ва Қашқадарё вилоятларида тарқалгани айтилган номаълум вакцинадан касаллик чиққани ҳақидаги маълумотларни инкор қилдилар.\nАммо, Ветеренария Давлат бошқармаси мутасаддилари Аброр Акбаров, Шомурод Раҳматуллаев, дея тақдим қилинган расмийлар бу масалада Озодликка ахборот беришдан бош тортди.\nОзодлик билан микрофонсиз суҳбатлашган Жиззах вилояти Ветеренария бошқармаси мутасаддиси эса ўз вилоятида номаълум вакцина оқибатида "хавфли шиш" касаллиги тарқалгани кузатилгани, аммо бунинг инсон организмига жиддий зарари йўқлигини айтган эди.\nСамарқанд вилоятида номаълум вакцина ортидан қўйлар орасида бирор касаллик чиққанига оид ҳолат қайд этилмаган.\n- "Хавфли шиш" касаллиги қўйлар орасида учрайдиган касаллик. Биз буни "злокачественный отёк", деймиз. Микроблар ташийдиган касалликда бу. Унинг оспага ҳеч қанақа алоқаси йўқ. Инсонга ҳам зарари йўқ. Лекин бизда эмланмадан шунақа касал чиқди, деган гап йўқ, -деди самарқандлик мутасадди.\nҚирғизистонда вакцинадан ўлган қўйлар сони 1800га яқинлади\n24 сентябр куни Қирғизистоннинг Жалолобод вилоятида номаълум вакцинадан ўлган қўйлар сони 1733 бошга етгани расман маълум қилинди.\nШунингдек, Жалолобод вилояти ва Сузоқ тумани диагностика марказларида ўлган қўйлардан олинган патология материаллари текширувдан ўтказилгани ва улардан юқумли касалликлар топилмагани эълон қилинди.\nЛекин шунга қарамай, Жалолобод вилояти бўйлаб ўлган қўйлар гўшти солинган овқатни еган 5 мингга яқин киши борлиги аниқланган ва уларнинг махсус рўйхати тузилиб, врачлар назоратига олинган.\nҲудуддаги касалхоналар эпидемияга қарши шай ҳолатга келтирилган, бироқ шу кунгача ҳали бирон кишининг касаллангани аниқланган.\nЖалолобод вилоят бош ветеринар врачи Эрмамат Калматовнинг айтишича, қўйлар ўлимига сабаб бўлган вакцина текшируви ҳануз давом этмоқда.


Индонезияда полиция бўлимига қилинган ҳужум оқибатида уч нафар полициячи ҳалок бўлди\n01:29 / 29.12.2015\nИндонезиянинг Папуа вилоятида жойлашган Синак шаҳридаги полиция бўлимига қуролланган ҳужум уюштирилиши оқибатида 3 нафар полициячи ҳалок бўлди, яна 2 нафари яраланди, деб хабар бермоқда Associated Press ахборот агентлиги.\nПолиция бўлимига камида 15 киши ҳужум қилган. Улар ўзлари билан еттита милтиқ ва ўқ-дори қутисини олиб кетган.\nМаълум қилинишича, Индонезия президенти Жоко Видодо Янги йилни Папуа вилоятида нишонлашни режалаштирган.\nМанбаларга кўра, маҳаллий папуасларнинг бир қисми уларнинг ватани Папуа Индонезиянинг мустамлакаси эканлигидан норози бўлмоқда. Папуасларнинг ёмон ташкиллаштирилган қуролланган гуруҳлари Папуанинг Индонезиядан мустақил бўлиши учун курашмоқда.


Халқ таълими вазири билан очиқ суҳбат: янги вазирлик, 10-синф, пахта терими, коррупция ва йиғди-йиғдилар\n23:29 / 20.08.2017\nKUN.UZ таҳририяти Ўзбекистон Халқ таълим вазири Улуғбек Иноятов билан очиқ мулоқот ўтказди. Унда вазирнинг Президент Шавкат Мирзиёев билан 16 август кунги учрашуви ҳақида сўз юритилди, шунингдек, соҳага оид сўнгги ўзгаришлар, 10-синф масаласи ва бошқа кўплаб долзарб масалалар кўтарилди. Вазирнинг таҳририят журналисти билан суҳбатда айтишича, Президент билан бўлиб ўтган учрашувда вазирликнинг янги ўқув йилига тайёргарлик ҳолати танқидий таҳлил қилинган, олдиндаги вазифалар белгилаб берилган.\nЯнги вазирлик ҳақида\nПрезидент Шавкат Мирзиёев 16 август куни бўлиб ўтган учрашувда мактабгача таълим тизимини ислоҳ қилишдаги камчиликларни очиб, халқ таълими тизимидан мактабгача таълим тизимини алоҳида вазирлик сифатида ажратиб чиқиш кераклиги, яъни, Мактабгача таълим вазирлигини ташкил этиш кераклиги, республикадаги 5 мингта боғчаларни ривожлантириш лозимлиги масаласини қўйди. Халқ таълим вазирлиги – бу жуда кенг кўламга эга вазирлик. Тизимда 775 минг ходим фаолият юритади. Бу тизимни бошқаришнинг мушкуллигини барча кўз олдига келтира олса керак. Ана шу нуқтаи назардан президентимиз бу алоҳида вазирлик бўлиши керак, мактабгача таълим тизими учун алоҳида эътибор қаратишимиз лозим, деган масалани қўйдилар\nЎқитувчиларни меҳнатга жалб этиш\nҲар бир инсон ўзининг уйини ўзи тозалаши, обод қилиши керак. Ҳар бир мактабда ишловчи ўқитувчи ва ўқувчи ўзининг мактабини обод қилиши керак. У ўзининг мактабини, ҳудудини, кўчасини тозаламаса, барча ер чиқинди бўлиб кетади-ку. Ўзи ўша ерда яшаб, ўша ерда нафас олади-ку. Мактабни обод қилиш жуда катта тарбиявий аҳамиятга эга. Биз ўқувчиларимизда меҳнат кўникмасини шакллантиришимиз керак. Бу бутун дунёда қилинадиган иш. Сўнгги 5-6 йилнинг ичида мактаблар пахта йиғим-теримига умуман жалб этилмаган. Халқаро ташкилотлар бор, улар бунинг барчасини кузатиб туришади. Жамоатчилик, ота-оналар бор. Улар фарзандини ўқишнинг ўрнига, пахта даласига чиқартириб қўймайди. Бу қатъиян ман этилган. Энди айрим ўқитувчиларимизнинг дарсдан кейин чиқиб, ўзи учун маблағ ишлаши – марҳамат. Уйи даланинг олдида бўлса, бунинг ёмон жиҳати йўқ. Ўзбекистоннинг бойлиги учун чиқиб, ўзининг яна пул ишлаб олиш имконияти бор. Лекин мажбуран ҳеч ким бу ишга жалб этилмайди. Ҳар бир инсон ўзининг ҳуқуқи, мажбурияти, бурчини тушуниши керак. Ўзининг ҳақ-ҳуқуқларини тушуниши лозим. Биз қайси замонда яшаяпмиз? Бор далага, деса, далага чопқиллаб чиқиб кетавермайди-ку. У олий маълумотли, зиёли ўқитувчи-ку. Ўзининг ҳақини талаб қила олади. Раҳбарлар ҳақида гапирадиган бўлсак, уларни тайинлаш бу фақат якка ҳокимликнинг вазифаси эмас. Туман раҳбари бу вазир ваколатида. Туман Халқ таълими бўлими раҳбари менинг буйруғим билан тайинланади, албатта, ҳокимликнинг тавсияси билан.\nБу йилдан бошлаб мактабнинг 10-синфларида таълим яна давом эттирилади. Бу йил республика бўйлаб 9-синфларни 467 минг ўқувчи битириб чиққан бўлиб, улардан 352 минг нафари 10-синфларда ўқишни давом эттириш истагини билдирган. Фарзандларимиз бу 2 йиллик таълим касб ҳам олиши мумкин. Улар ҳафтада бир кун касб таълими билан шуғулланади. 50 дан ортиқ касблар бор, уларни ўқувчиларнинг ўзи танлаб олади. Биз 10-синф очилиши муносабати билан таҳлил қилиб чиққанмиз. Республикада ҳозир 9680 та мактаб бор, улардаги ўқув ўринлари сони 4 млн 900 минг ўринни ташкил этади. Таҳлилга кўра, республикада 1156 та мактабларда тўлдириш коэффициенти 1,5 атрофида, қолган мактабларда синфхоналар билан боғлиқ муаммо бўлмайди.\nДарсликларда техник хатоликлар учраб туради. Бу жуда катта миқдордаги нашр ишларини амалга оширишда турли техник хатоликлар учрайди. Китоб яратилиш чоғида экспертлар гуруҳи томонидан кўриб чиқилади. Техник муҳаррир ва корректорлар томонидан таҳлил қилинади. Шундан сўнг чоп этилади, ундан кейин ҳам неча маротаба қайта нашр қилинади. Ҳар бир нашрда тўлдириб борилади. Техник хатолар бўлади, лекин бу нарсани бўрттириб, бу китоб ҳеч нарсага ярамайди, дегани эмас. Мана шу китоб билим манбаи, биз уни қадрлашимиз керак, унга янгиланишларни киритиб боришимиз керак. Бунинг учун ҳар йили ўқитувчилар, мутахассисларнинг фикрини олиб, қайта нашрда буларни қўшиб борамиз.\n1-синф ва боғчаларга қабул қилишдаги коррупция ҳақида\nКоррупция тушунчаси бу жамиятни емириш учун хизмат қилади. Энг ёмон иллат. Коррупциянинг катта-кичиги бўлмайди. Беш қўл баробар эмас, албатта, нафсини тия олмаган, тизимга доғ туширадиган раҳбарлар ҳам учраб туради. Пора эвазига боғчага ёки мактабга жойлаштириш... Фуқаро ўзининг қонуний ҳуқуқини талаб қилиши керак. Унинг боласининг мактабга қабул қилиниши қонунда белгилаб, кафолатлаб қўйилган. Ўзининг ҳудудидаги мактаб олишга мажбур. Энди, бошқа мактаблар, рус мактабларига олиб боришади. Ўзлари уйда ўзбек тилида гапиришади, болалари рус тилида битта сўзни ҳам эплаб гапира олмайди, лекин болаларини рус тилини ўргансин, деб рус мактабига олиб боришади. Бироқ бу болалар у ерда психологик жуда ҳам қийналишини ўйлашмайди. Бу билан болани қийнаймиз, уни таълимдан умуман совитиб юборамиз. Шунинг учун бола ўзининг она тилида ўқиши керак. Умуман, болани мактабга қабул қилиш учун ҳеч қандай комиссия йўқ. Бу нопок раҳбарлар орасида ўйлаб топилган жараён. Амалдаги қонундаги ҳужжатларга биноан, бола 6,5 ёшдан ошгандан сўнг фақат тиббий хулоса билан мактабга қабул қилинади. Агарда 6,5 ёшга тўлмаган бўлса, унинг ота-онаси билан мактаб психологи ёки тумандаги халқ таълими бўлимидаги психолог ёхуд поликлиника қошидаги руҳшунослар билан бола суҳбатлашади ҳамда унинг мактабга қанчалик тайёрлиги текширилади.\nБиз ҳайъат йиғилишларини ўтказиб, шу ҳолатларни ўрганиб, таҳлил қиламиз. Ота-оналардан бу борада кўплаб мурожаатлар бўлади. Шулар таҳлил қилиниб, жойларга чиқиб ўрганилади. Яқинда Хоразм вилоятининг муҳокамасини қилдик. Ўқувчиларнинг ота-оналаридан қонунга хилоф равишда шундай пул йиғилганлиги учун Урганч шаҳридаги 12-мактаб директори эгаллаб турган лавозимидан озод этилди. Шундай ҳолатнинг келиб чиқишига сабабчи бўлган бир неча ўқитувчиларга нисбатан жазо чоралари қўлланилди. Бу бизнинг ҳайъат йиғилишимизда муҳокама қилинди. Бу республикадаги барча таълим тизими раҳбарлари иштирокида ўтказилади. Улар учун бу дарс бўлиши керак.\nЧирчиқ педагогика институти борасида\nЧирчиқ педагогика институтининг ташкил этилиши жараёни олий таълимга қабул қилиш жараёни тугаган пайтда эълон қилинди. Бунинг эълон қилиниши ҳам Тошкент вилоятининг эҳтиёжидан келиб чиқиб, президентимиз вилоят халқи билан учрашганларида ана шу қарорни қабул қилди. Тошкент вилоятида педагогларга бўлган эҳтиёж кундан кун ортиб бораётгани учун бу қарор қабул қилинди. Бу йилга 750 та квота белгилаб берилди. Кимлар бу қабул режасига тушади? Бу педагогика йўналиши бўлгани учун фақат педагогика ва турдош бўлган йўналишлардаги Тошкент вилоятида доимий рўйхатда турган, ОТМга кира олмаган, минимал баллдан юқори бўлган, туманлар кесимида Тошкент вилоятининг эҳтиёжидан келиб чиқилиб қабул қилинади. Биз бу эҳтиёжни Давлат тест марказига топширганмиз. ДТМ базадан биринчи галда эҳтиёждаги туманлардан уларни саралаб олади. Бу абитуриентга шахсан маълум қилинади.\nмактаб Улуғбек Иноятов


Ўзбекистон ватандоши Олмаотада 2 гўдакни ўлдирганликда гумонланиб қўлга олинди\nОлмаотада икки нафар болани ўлдирганликда гумонланаётган ўзбекистонлик қўлга олинди. Бу ҳақда 12 сентябрда Олмаота полициясига таянган ҳолда Sputnik Казахстан нашри хабар берди.\nАввалроқ матбуотда Олмаотада ижарага олинган квартиралардан биридаги музлаткичда икки нафар норасида гўдакнинг жасади топилгани хабар қилинган эди.\nПолицияга кўра, бу жиноятни содир этганликда гумонланиб қўлга олинган 29 ёшли ўзбекистонлик болаларнинг онаси билан бирга яшаган.\n“Айни пайтда қўлга олинган шахс ўз айбини тан олмоқда. Ҳозир бу шахс билан бирга яшаган чақалоқларнинг онаси сўроқ қилинмоқда. Бундан аввалроқ мазкур аёл бедарак кетган шахс сифатида қидирувда бўлганини таъкидламоқчимиз”, дейилади полиция билдирувида.\nРасмийларнинг билдиришларича, айни пайтда қотилликнинг сабаблари аниқланмоқда.


Ӯзбекистон, 08 Май 2019\nЭрон ядровий келишув борасида зиммасига олган мажбуриятларни қисман бажаришни тўхтатди\nЭрон ядровий келишув борасида ўз зиммасига олган айрим мажбуриятларни бажаришни тўхтатди. Теҳрон қабул қилган қарори юзасидан Россия, Буюк Британия, Хитой, Европа Иттифоқи, Франция ва Германия элчиларини хабардор қилди. Бу ҳақда мамлакат президентининг хабарида айтилади.\nҚозоғистон Бош прокуратураси фуқароларни “ноқонуний митинг”ларда иштирок этмасликка чақирди\nҚозоғистон Бош прокуратураси 8 май куни мамлакат фуқароларини “ноқонуний акция”ларда иштирок этиш оқибатларидан огоҳлантирди.\n«Ўлмас полк» юришида журналистларга Қирғизистон президентини суратга олиш тақиқланди\nБишкекда 9 май куни “Ўлмас полк” юриши бўлиб ўтади, унда мамлакат президенти Сооронбай Жээнбеков иштирок этади. Аммо журналистларга уни видео ва суратга олиш, шунингдек дронлардан фойдаланиш тақиқланди. Акс ҳолда дронлар уриб туширилади.\nХўжанд колониясидаги исённи ташкил қилганлар 20 йил қамоққа ҳукм қилиниши мумкин\nПрокуратура вакиллари суддан ўтган йилнинг ноябр ойида Хўжанддаги колонияда юз берган исёнда иштирок этганларга нисбатан қўшимча равишда 10-20 йил қамоқ жазоси берилишини талаб қилмоқда.\nДушанбе "Ўлмас полк" юришига рухсат берди\nТожикистон расмийлари бу йил Улуғ Ватан урушида қозонилган ғалабанинг 74 йиллиги муносабати билан Душанбе шаҳрида “Ўлмас полк” юриши ўтказилишига рухсат берди.\nМьянма: Роҳинжа мусулмонлари қатлиоми ҳақида ёзган журналистлар озодликка чиқди (тўплам)\nТошкентда Davr bank'нинг мижозлар пулини ўғирлаган ходимлари қамоққа олинди\nТошкент ҳокимияти бу йил ҳам "Ўлмас полк"ка рухсат бермаганини иддао қилди\nТошкент шаҳар ҳокимлиги 9 май куни пойтахтда «Ўлмас полк» тадбири ўтказилиши тўғрисидаги хабарларни рад қилди.\nКиев суди "РИА Новости-Украина" раҳбарининг ҳибсда ушлаб туриш муддатини узайтирди\nКиев суди давлатга хиёнат қилишда айбланаётган "РИА Новости-Украина" раҳбари Кирилл Вишинскийни ҳибсда ушлаб туриш муддатини узайтирди.\nТуркманистон-Ўзбекистон: чегаралар демаркацияси яна кун тартибида\nТуркманистон ва Ўзбекистон ҳукумат амалдорлари яна икки мамлакат давлат чегараларининг делимитация ва демаркация масалаларини муҳокама қилдилар.\nТожикистонда доривор ўсимлик йиғувчилар «Фароз» компанияси идорасида норозилик ўтказгани учун жазоланди\nДушанбе шаҳар суди пойтахтдаги Сино туман судининг қарорини ўзгартирмади. Туман суди пойтахтда шу йилнинг 29 апрел куни «Фароз» компаниясининг бош идорасида норозилик намойиши ўтказган бир гуруҳ иштирокчиларни маъмурий ҳибсга олиш борасида қарор чиқарган эди.\nТоқаев: ҳукумат моддий ёрдам муҳтожларга «тўла етказилгани» хақида ҳисобот берди\nШу йилнинг март ойида биринчи президент Нурсултон Назарбоев ваколатларини топширганидан сўнг Қозоғистон президенти бўлган Қасим-Жомарт Тоқаевнинг таъкидлашича, муҳтожларга «манзилли ижтимоий ёрдам бериш борасидаги» топшириқ бажарилгани тўғрисида «ҳукумат ҳисобот берди».


Ўзбекистонлик актёр Ахмадбой сабаб 3 хонали уйидан айрилганини айтди — Sof.uz\n11.09 17:57 2480 Жамият\nХабарингиз бор 2016 йилда Ўзбекистон тарихидаги йирик молиявий пирамида асосчиси А.Турсунбоев қўлга олинган эди. У халқ орасида Ахмадбой номи билан танилган. Ўшанда ушбу шахснинг молиявий пирамидаси сабаб машҳур артистлар ҳам “куйиб” қолгани айтилган эди.\nМаълум бўлишича, ана шундай жабрланганлар орасида актёр Миролим Қиличев ҳам бор. Актёр бу ҳақда "Дарё" нашрига берган интервьюсида тўхталиб ўтган.\nАктёрнинг сўзларига кўра, у дастлаб Ахмадбойга ишонмаган. Лекин яқинлари уни кейинчалик кўндиришган. Ўшанда Қиличев Ахмадбойга Матиз автомобилини берган. Актёр ваъда қилинган пулни ўз вақтида олиб турганини айтган. Кейинроқ Қиличев Каптивасини ҳам берган. Бундан руҳланган актёр ўз яқинларига молиявий пирамида асосчисига нарсаларини беришни таклиф қилган. Актёр нарсалари қайтиб келишига шахсан ўзи кафолат берган. Ахмадбой қўлга олингач актёр танишларига нарсаларини ўзи қайтаришга мажбур бўлган. Қиличев уларга пулларини қайтариш учун уч хонали уйини сотишга ва тўйларга чиқишга мажбур бўлганини айтди. У бундай йўл билан ўзини эркакларча ҳаракат қилганини ва ваъдасида турганини айтган. Актёр шунингдек, танишларига бу вазиятда зарар етказилишига йўл қўймаганини айтган.


МУРАББИЙ ВА ФУТБОЛЧИЛАР ЎРТАСИДАГИ МОЖАРОЛАР\n27.04.2022 18:57 3220 Спорт\nЮлдуз футболчилар ва мураббийлар ўртасида тушунмовчиликлар келиб чиқиши табиий, албатта. Бироқ баъзан ана шу тушунмовчиликлар шу қадар жиддий тус олган вазиятлар бўладики, жамоадан униси ёки буниси кетиши билан якунланган. Биз сўнгги пайтларда мураббий ва футболчилар ўртасида юзага келган можаролар ТОП-5 талигини тузиб чиқишга ҳаракат қилдик.\n5. Роналдо – Фабио Капелло (“Реал”, 2007-йил) “Қироллик клуби” кетма-кет омадсизликка юз тутавергач, клуб раҳбарияти жамоага италиялик Фабио Капеллони таклиф қилишди. Дон Фабионинг Мадридга қайтиши бир қатор можароларни келтириб чиқарди. Мутахассис “галактикос” юлдузлари билан унчалик чиқиша олмайди. У айниқса бразилиялик “сўйлоқ” Роналдо билан очиқ-ойдин ёмон муносабатда бўлди. Роналдонинг ортиқча вазнини назарда тутиб, уни захира ўриндиғига “михлаб” қўяди. Бразилиялик ҳужумчи эса бунга жавобан мураббийни матбуот орқали яхшигина “тузлайди”. Улар орасидаги муносабат кундан-кунга ёмонлашиб боради ва кейинги мавсумда “Реал” уларнинг ҳар иккаласидан воз кечади. Роналдо “Милан”га йўл олади, Капелло эса дам олишга…\n4. Мата – Моурино (“Челси”, 2013-йил)\nЖозе Лондонга қайтгач, яъна бир бор ўзини кўрсатиб қўйди.Клуб етакчиси бўлган Матани захирага “мих”лаб қўяди. Мураббийнинг бу қарорини тушуниш қийин эди. Боиси Мата Жозе келгунга қадар клубнинг энг жонкуяр ўйинчиси эди. Моур испаниялик футболчиларни ёмон кўриб қолганиданми ёки бошқа сабаб Хуанни асосий таркибга умуман жалб қилмай қўяди. Натижада қишда футболчи жамоанинг энг асосий рақобатчиларидан бири бўлган “Манчестер юнайтед”га сотиб юборилади.\n3. Касиляс – Моурино (“Реал”, 2012-йил)\nМоурино ўзи ишлаган жамоаларда доимо биринчи рақамли инсон бўлишга ўрганиб қолган. Мадридда мухлислар ёқимтойи ва барчанинг ҳурматига сазовор бўлган Касиляс билан у келиша олмай қолади. 2012-йилда Жозе клуб рамзини асосий таркибга киритмай қўяди. Бироз вақтдан сўнг эса Икер “Реал”нинг иккинчи дарвозабонига айланиб қолди. Миш-мишларга қараганда, Касиляснинг жамоадаги оброи Моуриноникидан баланд бўлганлиги мураббийга ёқмаган экан. Дарвозабоннинг ўйинида пасайиш сезилганини португалиялик\nмутахасси ўша пайтдаёқ сезганлигини тан олиш лозим. Шунга қарамай Икер ҳеч қачон Моуринога қарши чиқадиган бирон-бир фикр билдирмаган.\n2. Тевез – Манчини (“Манчестер Сити”, 2011-йил) “Манчестер Сити” Чемпионлар лигасида “Бавария”га қарши ўйин ўтказаётганди. Манчини ушбу ўйинда Тевезни захирадан майдонга туширишга қарор қилди. Бироқ аргентиналик ҳужумчи майдонга тушишни истамайди. Унинг бу қарори Робертонинг жаҳлини чиқаради. Тевез клубдан ҳайдалишига ҳам бир баҳия қолади. Карлос ҳаттоки бир неча ойни майдон ташқарисида ўтказишига ҳам тўғри келади. Тўғри улар орасидаги муносабат кейинчалик бироз яхшиланган. Бироқ уларнинг илиқ муносабатлари узоқ давом этмайди.\n1. Ибрагимович – Хосеп Гвардиола (“Барселона”, 2010-йил) 2009-йилда “Барселона” ўз тарихидаги рекорд сумма эвазига Ибрагимовични сотиб олади. Клуб швед ўғлонини қўлга киритиш учун ҳаттоки ЭтўОдан ҳам воз кечади. Ҳаммаси Златан учун анча омадли бошланган эди. У ҳаттоки дебют “Классико”сида ягона голга муаллифлик қилади. Бироқ кейинчалик ҳаммаси тескари кўриниш олди. Пеп ва Златан бир-бирларини унчалик тушунмай қолдилар. Мураббий марказий ҳужумга Мессини қўяди ва Златан ўзи учун ноқулай бўлган позицияда ҳаракат қила бошлайди. Табиийки бу Ибрани қониқтирмасди. Натижада клуб раҳбарияти ҳужумчи кейинги мавсумда “Милан”га 3 баробар арзон нархга сотиб юборади. Ибрагимович жамоадан кетганидан сўнг Гвардиола билан келишмовчиликларнинг ҳақиқий сабабларини ўз автобиографик китобида\nочиқ-ойдин баён этди.\nАлбатта, бу малумотлар ва фактлар мақола ёзилган вақт кесими бўйича олинган. Орадан йиллар ўтди ва бу фактлар ўзгаргани табиий.\n13.04.2022 18:09 4034\n12.04.2022 10:34 6634\n20.01.2022 09:57 7627\n19.01.2022 15:58 7545\n17.01.2022 23:40 7635


Galaxy S7 Edge ва iPhone 6S Plus гаджетларининг ишлаш тезлиги солиштирилди\n16:59 / 18.03.2016\nФевраль ойи охирида Жанубий Кореянинг Samsung электроника ишлаб чиқарувчиси флагман линейкасининг янги смартфонларини тақдим этганди. Табиийки, янгиликни ўша заҳоти iPhone билан солиштиришни бошлашди.\nАлбатта, бу Apple компаниясининг ўтган йилги маҳсулоти. Анъана бўйича янги версия куз ойларида намойиш этилади.\nШунинг учун солиштириш мусобақаси Galaxy S7/Galaxy S7 Edge ҳамда iPhone 6S/iPhone 6S Plus ўртасида бўлиб ўтади. PhoneBuff фойдаланувчиси Youtube’да кореялик Galaxy S7 Edge ва америкалик iPhone 6S Plus телефонларининг иккаласида ҳам мавжуд ўхшаш функцияларнинг ишлаш тезлигини таққослади.\nЭнг замонавий гаджетларнинг мусобақа натижаларини видео орқали кўриш мумкин. Баҳолаш учун секундомер ҳам ёқиб қўйилган.


ОТБ Ўзбекистонга яна 90 млн доллар қарз беради\n04 декабр 2020, Тошкент вақти: 13:25\nОсиё тараққиёт банки Самарқанд вилоятида 100 МВт қувватга эга бўлган қуёш электр станцияси қурилиши учун шу йилнинг сентябр ойида Ўзбекистон ҳукуматига 90 миллион доллар миқдорида кредит беради.\nБу ҳақда РИА Новости агентлиги “Ўзбекэнерго” давлат-акциядорлик компанияси вакили сўзларига таянган ҳолда хабар тарқатди.\nУмумий қиймати 240 миллион доллар бўлган лойиҳанинг қолган қисми Ўзбекистон ҳукумати томонидан молиялаштирилиши айтилмоқда.\nЎтган йили “Ўзбекэнерго” Тошкент вилоятида ҳам 50 МВт қувватга эга бўлган қуёш электр станциясини лойиҳалаштиришга киришган.\nҚиймати 250 миллион долларни ташкил қиладиган бу лойиҳа учун ҳам Осиё тараққиёт банки 90 миллион доллар қарз берадиган, лойиҳанинг қолган қисми Ўзбекистон маблағи ҳисобидан амалга ошириладиган бўлган.


Маҳалла – муқаддас даргоҳ\n“Маҳалланг – ота-онанг”, деган мақол маҳалланинг этник, иқтисодий ва маънавий аҳамиятини англатади. Жамоавийликнинг энг яқин кўриниши ҳам маҳалла. Меҳр-оқибат маскани ҳам маҳалла. Қибрай туманидаги “Дўстлик” маҳалла фуқаролари йиғини ҳам шундай маҳаллалар сирасига киради.\nМаҳалламиз кўп миллатли. Унда кўп миллат ва элат вакиллари бир оила фарзандларидек яшаб келмоқда. Улар бир-бирлари билан жуда аҳил. “Узоқдаги қариндошдан яқиндаги қўшни яхши”, деганларидай, маҳалладаги барча тадбирлар ҳамжиҳатликда ўтказилади.\nТадбирларнинг юқори савияда ташкиллаштирилишида маҳалламиз раиси Клара Жўрабекованинг ҳиссаси жуда катта. У раҳбарлик қилаётган маҳаллада 396 хонадон бўлиб, шундан 200таси намунали оиладир. Юртимизда келажак авлод тарбиясига жуда катта эътибор қаратилган. Маҳалламиз ҳудудида 38-сонли умумий ўрта таълим мактаби ва 41-сонли мактабгача таълим муассасаси жойлашган.\nЁш авлод ўзи туғилиб ўсган жойда, уни ўраб турган соғлом муҳитда вояга етса, унда одамийлик, Ватанга муҳаббат шаклланади. Болаларнинг заковатли бўлиб етишиши учун мактабимиз педагоглари бутун куч-ғайратларини сарфламоқдалар. Бу илм масканида болалар ўзбек ва қозоқ тилларида илм оладилар. Қозоқ синфида ўқийдиган ўқувчилар ҳам давлат таълим андазалари асосидаги дарсликлар билан таъминланган. Таълим жараёни тизимли йўлга қўйилган. Ўқувчиларга юқори малакали ўқитувчилар билим бермоқда. Айниқса, шу мактабнинг қозоқ тили ва адабиёти фани ўқитувчиси Ирис Базарқулованинг фидокорона меҳнатини алоҳида таъкидлаб ўтиш жоиз. Ирис опа фанни болаларга мукаммал ўргатиш билан бир қаторда қозоқ оқин, ёзувчиларининг асарларини ҳам таништириб, ўқувчиларнинг дунёқарашини кенгайтирмоқда.\n– Юртимизда таълим соҳасида амалга оширилаётган ислоҳотлар фарзандларимизнинг сифатли таълим олишларига қаратилган. Ўзбекистонда яшаб, таълим олаётган қозоқ болалари жуда бахтли, – дейди И. Базарқулова. – Чунки МДҲ мамлакатлари орасида фақат Ўзбекистонда таълим 7 тилда олиб борилади. Мамлакатимизда яшайдиган қозоқ болалари бағри кенг халқимизнинг қучоғида ўз она тилларида таълим олмоқда. Бу миллатлараро сиёсат тўғри олиб борилаётганининг исботидир.\nМаҳалла аҳолисининг соғлигини мустаҳкамлашда “Чингелди” қишлоқ оилавий поликлиникасининг тиббий ходимлари жонбозлик кўрсатмоқдалар. Шифокорлар аҳоли саломатлигини мустаҳкамлаш мақсадида турли тадбирлар уюштирмоқда. Ёши улуғ инсонлар, ёш болалар ва ётиб қолган беморларга патронаж ҳамширалар бириктирилган. Режа асосида тиббий кўриклар ўтказилиб, болалар ўз вақтида турли касалликларга қарши эмланмоқдалар. Шунинг натижасида аҳоли ўртасида ижтимоий касалликларнинг олдини олишга эришилган.\nХулоса қилиб айтганда, маҳалладаги ёшларнинг намунали тарбия олиши, ватанпарвар инсон бўлиб вояга етиши учун маҳалла аҳли биргаликда ҳаракат қилади. Мамлакатимиз Мустақиллиги туфайли қишлоқлар чирой очмоқда. Қишлоқ аҳолиси ҳам Ватанимизнинг ривожи учун меҳнат қилмоқда. Шундай намунали маҳаллаларда тарбияланган болаларнинг давлатимиз барқарор ривожланишига муносиб ҳисса қўшишига ишончимиз комил.\nОйгул ЭРКИН қизи, 2017-10-03, 10:39 162


Нилуфар Усмонова онасининг концертида бэк-вокалда куйлади » Ўзбекистон янгиликлари – Zamin.uz\n, 05 2020, 16:58\n13 мар, 22:13 2 743 Маданият\nЎзбекистон халқ артисти Юлдуз Усмонова «Халқлар дўстлиги» саройида 10—25 март кунлари ўзининг янги яккахон концерт дастурини тақдим қилмоқда. Санъаткорнинг қизи Нилуфар Усмонова концерт дастурида бэк-вокалда онасига жўр бўлмоқда. Нилуфар Instagram’даги саҳифасида мухлисларига мурожаат қилиб, уларнинг меҳрига муносиб санъаткор бўлишни бошлаганини ёзиб қолдирди.\n«Репитицияга келиб ўзимни мухлисим, саънатим бор, менга оғир келди деб кетвормоқчи эдим. Буни тўғри тушунтириш ниятида репитицияга яна бордим ва ёши катта инсонлардан тортиб, фарзандимдан ҳам кичикларни бу жамоада жон-жаҳди билан қилган меҳнатларини кўриб фикримдан ҳам, қароримдан ҳам, уялиб кетдим. Шунчалик ҳам қўрқоқ бўласанми, онанг бўлгани билан унинг бутун жамоаси жонини жабборга бериб ишлаяпти, сан ҳам санъатингни фидойиси бўлолмайсанми деб ўзимни койидим.\nБуни сизлар билан бўлишганимнинг сабаби, бу жамоага келганимдан сўнг аям дангасаликни ичимдан юлиб отдилар, санъатга бошқача назар билан қарашни, қадрлашни ўргатдилар. Концертда бэк-вокалда жўр бўлиб турибмиз. Биласизлар аям ҳам бэк-вокалдан бошлаганлар. Бундан ҳечам ачинмайман. Сизлар билан интернетда кўп мулоқот қилолмаяпман. Вақт ҳам, имкон ҳам бўлмаяпти. Биламан мени яхши кўрасизлар ва мен шу севгингизга арзигулик санъаткор бўлишга ҳаракат қилишни ‘Бисмиллоҳ’ деб бошладим. Иншааллаҳ менга меҳр берганингиз учун сизларни ҳеч қачон афсуслантирмайман», —деб ёзади Нилуфар Усмонова.\nA post shared by Aisha 🌸Nilufar Usmonova (@nilufarusmonova) on Mar 12, 2020 at 9:00pm PDT\nНилуфар Усмонова онаси концертдан ҳайдаб чиқарган аёл ва гўдак ким эканини айтди (видео) 14 фев, 18:13\nЮлдуз Усмонова Нукусда концерт беради 23 апр, 19:50\nНилуфар Усмонова туғруқхонадан чиқди (Фото) 12 мар, 14:21


Вазирлик: Ҳусусий мактаблар ўқув ҳаққига аралаша олмаймиз - 0\nТаълим вазирлиги ота-оналарни ҳусусий мактабларнинг етакчилари билан ўзаро суҳбатлашиб, икки томон учун ҳам қулай бўлган шартга келишиб олишга чақирди. Бу ҳақда вазирликнинг матбуот хизмати билдирди.\nЎлкадаги вазият сабаб мулкнинг турига қарамай, барча таълим масканлари ўқитиш жараёнини масофадан олиб бормоқда.\nВазирлик матбуот хизмати билдиришича, масофавий билим беришга ўтгандан бошлаб, фарзандлари ҳусусий мактабларда билим олаётган ота-оналардан ўқув ҳаққини камайтириш, ҳусусий таълим ташкилотлари етакчиларидан мактаб биноси учун қаралган ижара суммасини қисқартиришга ёрдам бериш бўйича кўплаган мурожаатлар тушмоқда.\n“Вазирлик бир томондан коронавирус сабаб карантинда ўтириб, даромодсиз қолган ота-оналарнинг ва иккинчи томондан фаолияти ўқитишдан тушган маблағга боғлиқ бўлган ҳусусий мактабларнинг аҳволини тушуниб турибди”,- деб айтилади маълумотда.\nВазирлик дарслар масофадан туриб ўтилаётгани учун ҳусусий таълим ташкилотларида ўқувчиларнинг овқатига, канцеляр товарларга ва коммунал тўловларга сарфланувчи маблағлар ҳозирда керак бўлмагани сабаб мана шу ҳаражатларни ўқув ҳаққидан қисқартиришни таклиф қилади. Шунингдек, ота-оналарни ҳусусий мактабларнинг етакчилари билан ўзаро келишиб олишга чақирди.\nҚирғизистонада яна 22 киши коронавирусни юқтириб олган


Москвада ўрта осиёлик мигрантлар пичоқлашди, 4 киши жиддий жароҳатланганHaqida.net\nHome Dunyo Москвада ўрта осиёлик мигрантлар пичоқлашди, 4 киши жиддий жароҳатланган\nМосквада ўрта осиёлик мигрантлар пичоқлашди, 4 киши жиддий жароҳатланган\nМосква жанубидаги Бирюлево тумани ҳудудида келиб чиқишига кўра ўрта осиёлик бўлган меҳнат муҳожирлари ўртасида оммавий муштлашув рўй бериши оқибатида 4 киши жиддий жароҳатланган, ҳужум уюштиришда гумон қилинганларнинг 3 нафари қўлга олинган. Уларнинг ёши 22-25 атрофида бўлиб, барчаси Ўрта Осиё республикаси фуқароларидир.\nИИВ маълумотига кўра, ҳодиса ҳақида гувоҳлар полицияга хабар беришган. Тўқнашув иштирокчиларининг 3 нафари Самара вилояти ҳудудида, Жигулевск шаҳри яқинида қўлга олинган. Улар бу вақтда чегара томон ҳаракатланишаётганди.\nҚўлга олинганлардан бири муштлашувда қатнашганларнинг барчаси деярли 8 йилдан буён Москвада яшаб, ишлаб келгани, уларнинг аксари юк ташувчи экани ҳақида айтди. У муштлашувда биталар ва пичоқлардан фойдаланганини билдирди.\nТўқнашув содир бўлган кун ва можаро сабаблари аниқ айтилмаяпти. Ўша куни полиция Бирюлево етиб келгач, жароҳатланганларга биринчи тез тиббий ёрдамни кўрсатган ва тиббиёт ходимларини чақирган.\n«Полиция етиб келиб бизни қутқарди, улар бизни ўлгунча калтаклашмоқчи эди», — деган оператив съёмка вақтида жабрланувчилардан бири. У бошидан жароҳат олганди. Яна бир кишининг бўйни кесилган, у 3 литр қон йўқотган, полициячилар унда қон оқишини тўхтатишган.\nИИВ Тергов бошқармаси ушбу ҳодиса юзасидан РФ ЖКнинг 213 моддаси («Безорилик») бўйича жиноий иш очган. Суд қарорига кўра, уч киши ҳибс қилинган.


Агар Аллоҳ таоло бандага яхши қўшни ато қилса у кўпгина хайрга сабаб бўлади. Аксинча, ёмон қўшнидан ҳар-хил ёмонлик кутишнинг ўзи турмуш ҳаловатини кетказади.\nУшбу ва шунга ўхшаш бошқа мулоҳазалар аслида Исломда қўшничилик алоқасига алоҳида эътибор берилган. Қўшнининг ҳаққи юқори қўтарилган. Унга яхшилик қилиш ҳақида кўплаб таъкидланган тавсиялар қилинган.\n“Аллоҳга ибодат қилинг ва унга ҳеч нарсани шерик қилманглар! Ота-оналарга яхшилик қилинглар! Шунингдек, қариндошлар, етимлар, мискинлар, қариндош-қушни-ю бегона-қушни, ёнингиздаги ҳамрохингиз, йўловчи (мусофир)га ва қўл остингиздаги (қарам)ларга ҳам (яҳшилик қилинглар)! Албатта, Аллоҳ кибрли ва мақтанчоқ кишиларни севмайди” (Нисо, 36).\nУшбу оятда қўшни мўмин ёки кофир деб ажратилмаган. Шунинг учун муфассирлар кофир қўшнига хам яхшилик қилиш керак, дейдилар.\nПайғамбаримиз (соллалоҳу алайҳи ва саллам): “Ким Аллоҳга ва охират кунига ишонса, яхшиликни гапирсин ёки жим турсин. Ким Аллохга ва охират кунига ишонса, қўшнисига азият бермасин”, дедилар.\nҲадисда қўшнига азият бермаслик Аллоҳга ва қиёмат кунига иймон келтириш билан ёнма-ён келяпти. Демак, мўмин киши қиёмат кунига ва Аллоҳнинг ягоналигига ишонса, қўшнисига зарар бермаслиги, азият етказмаслиги керак.\nЯна бир ҳадисда Пайғамбаримиз (алайҳиссалом): “Жаброил (алайхиссалом) менга қўшни ҳақида шунчалик кўп васият қилди, қўшни-қўшнисидан мерос олармикан, деб ўйлаб қолдим”, деганлар (Имом Бухорий ривояти).\nУргут туман “Абдуқаҳҳор”\nКиритилган вақти: 06/01/2016 00:00; Кўрилганлиги: 3038\nМатериал манзили: https://www.sammuslim.uz/articles/islom-dinida-qoshnichilik-odoblari\nЧоп этилган вақт: 26/07/2021 18:56


07:47, 07.01.2020 // 50368\nUzAuto Motors тақдимотини ўтказган автомобилларнинг барчаси хориждан импорт қилинади\nUzAuto Motors 2019 йил охирида тақдимотини ўтказган тўрт русумдаги автомобилнинг барчаси хориждан импорт қилинади.\nЖумладан, Tahoe ва Traverse АҚШдан, Trailblazer Таиланддан, Equinox эса Хитойдан келтирилади.\n«Kun.uz» мухбирининг хабар беришича, бу ҳақда 6 январь куни «Ўзавтосаноат» расмийлари билан бўлиб ўтган матбуот анжуманида маълум қилинган.\n«Бу – премиум сегмент ҳисобланади. Бу сегментдаги автомобилларнинг комплектацияси жуда бой. Бу автомобилларни ишлаб чиқариш, агар нолдан бошлаб чиқарадиган бўлсак, битта модели учун 1 миллиарддан 2 миллиард долларгача кетади.\nБиз бу автомобилларни олиб киришимиздан мақсад нима? Биласиз, 40 минг доллардан қиммат бўлган автомобилларга божлар туширилгандан сўнг, ташқи бозордан айнан шу сегментдаги автомобиллар кириб келишни бошлади. Шу сегментдаги BМW автомобилларининг кириб келиши 2019 йилда бир йил олдингига нисбатан 400 баравар, Toyota 200 бараварга ошган. Шуни ўрганиб чиққанимиздан сўнг биз Toyota ва дунёдаги бошқа корхоналар билан рақобат қилиш стратегиясини ишлаб чиқдик. Биринчи босқичда биз тайёр ҳолда автомобилларни бозордаги талабни ўрганиш учун олиб киряпмиз.\nСтратегиямизга асосан, агар шу автомобилларимиз билан бозорда ўрнимизни топа олсак, сотувлар кўлами ишлаб чиқариш даражасига етганидан кейин, биз инвестицияларни жалб қилган ҳолда бу автомобилларни албатта ишлаб чиқарамиз», — деди «Ўзавтосаноат» АЖ Савдони ривожлантириш бошқармаси бошлиғи Шуҳрат Мирсамуков.\nМавзуга доир: Фото: UzAuto тўртта янги модел тақдимотини ўтказди\n13:17 Кеча // 104820\n22:57, 22.01.2021 // 97001\n12:42, 22.01.2021 // 94573\n18:27, 22.01.2021 // 79816\n19:20, 22.01.2021 // 79589


Амал неча пул бўлди?\n"Ёғли жой". Бу иборани суяги совет даврида қотган ҳар бир киши жуда яхши тушунади. Ёғли жой - белгилаб қўйилган маошдан ташқари ўша маошдан икки-уч, ўн-ўн беш, баъзан эса, ҳатто юз баравар кўп қўшимча мўмай даромад топиладиган жойдир.\nМўмай даромад эса, кўпроқ пул тарзида, баъзан тилла тақинчоқ, гилам, бедана гўшти, қиммат коньяк, машина ва ҳоказолар кўринишида бўлиши мумкин. Айтилганларнинг ҳаммаси ҳуқуқшуносликда "пора", деб аталади. Ўзаро муносабатларда пора ҳал қилувчи омилга айланган жамиятлар коррупцияга ботган давлатлар ҳисобланади.\n"Transparency International" ташкилотининг яқинда эълон қилган ҳисоботига кўра, коррупциялашган давлатлар рўйхатидан Қирғизистон 118 ўринни эгаллаган. (Биринчи ўринда коррупция даражаси энг паст бўлган мамлакат туради) Қирғизистоннинг жуғрофий қўшнилари "коррупция рўйхати"да ҳам унга қўшнидир.\nДемак, Қирғизистонда "ёғли жой"ларнинг нархи баланд. Бундай жойни эса, текинга бермайдилар. Хўш, нархи неча пул ўшандай жойнинг?\nҚирғизистон Республикаси парламенти – Жўғўрқу Кенеш Қонун Чиқарувчилар палатаси депутати Адахан Мадумаровнинг айтишича:\n"Қирғизистонда энг сердаромад бизнес - кадр сиёсати бўлиб қолди. Бировни лавозимга кўтариш ҳам, хизматдан бўшатиш ҳам катта пул туради. Марҳум Бош Вазир Жумабек Ибраимовнинг ўзи бир идора раҳбарлигига тайинланиш учун Оқ Уйга (Қирғизистон Президенти маъмурияти ва мамлакат ҳукумати жойлашган бино) 50 минг доллар олиб келар экан, деб айтган эди. Бу гапни мен ўзим ўйлаб топганим йўқ, бу гапни ҳукуматнинг собиқ раиси айтган эди. Бу бир неча йил аввалги нарх. Ундан бери лавозимлар нархи ўн баравар қимматлади".\nДепутат Адахан Мадумаров бу гапни мамлакат парламентининг куни кеча бўлиб ўтган мажлисида айтди. Шу куни депутатлар мамлакат Президенти маъмурияти бошлиғи Тўйчибек Қосимов ва Бош Вазир Николай Танаевларни ўз ҳузурларига чақириб, улардан коррупцияга қарши кўраётган чоралари тўғрисида ҳисобот талаб қилдилар.\nАгар депутат Адахан Мадумаров эшиги оғир, поли паркет хоналар нархи тўғрисида сўзлаган бўлса, депутат Алимбай Султанов милиция ходими погони неча пул туриши тўғрисида гапирди:\n"Милициянинг оддий ходими сифатида ишга олиш учун 100 доллардан 500 долларгача, бозорларга ишга қўйиш учун эса, 300 доллардан 700 долларгача пора олишади. Чунки, бозор ёғли жойда. Давлат автомобил назоратининг оддий ходимлигига жойлашиш учун эса, 1000 доллардан 3000 долларгача бериш керак. Бермаса, ишга киролмайди".\nБу гапларни ҳамда коррупция билан боғлиқ бошқа фактларни боя айтганимиздай, парламент мажлисига чақирилган Президент маъмурияти бошлиғи ҳамда Ҳукумат раиси тингладилар. Бироқ, иккала расмий ҳам, депутатларга жавобан лом-мим демадилар, деб хабар қилди Озодликнинг Бишкекдаги мухбири.


Коронавирусдан вафот этганлар орасида журналистлар ҳам бор - zarnews.uz\nPress Emblem Campaign (PEC) журналистлар ассоциацияси тарқатган маълумотга кўра, 1 мартдан 31 майгача дунёда 127 нафар журналист COVID-19 билан касалланиб вафот этган.\n- ОАВ ходимлари янги вирусга қарши курашда муҳим ролни бажармоқда. Улар касалликнинг тарқалиши ҳақида ахборот бериши керак. Қурбон бўлган журналистларнинг айримлари ўз ишини бажараётган чоғда керакли ҳимоя воситаларини топа олмагани учун вафот этган, - деган PEC бош котиби Блейз Лемпен.\nЭнг кўп ўлим ҳолати Лотин Америкаси минтақасида қайд этилган. Перуда 15 журналист коронавирусдан дунёдан кўз юмган бўлса, Бразилия ва Мексикада 13 нафардан қалам аҳли вафот этган. АҚШда коронавирусдан ҳалок бўлган журналистлар 12 кишини, Россияда эса 5 кишини ташкил этмоқда.\nЖССТ келгуси ҳафтада коронавирус инфекцияси билан касалланганлар сони 10 миллиондан ошишини тахмин қилди


Генетика ва фарзанд: Ирсиятга кўра, болаларга отадан қайси хусусиятлар ўтади - zarnews.uz\nГарчи ота-онанинг ирсияти бўлажак фарзандга тенг даражага таъсир қилса-да, баъзи ҳолларда бола онадан кўра кўпроқ хусусиятларни отадан олар экан. Хўш, булар нималар?\nЖигарранг ва қора кўзлар доминант, кулранг, кўк ва яшил кўзлар эса рецессивдир. Қоида тариқасида агар ота-онадан бирининг кўзлари қора бўлса, бола ҳам шу рангга эга бўлади (ёки улғайган сари кўзлари қорайиб боради, ҳаттоки болалигида кўзлари оч ранг бўлган бўлса-да).\nЮзнинг симметрияси генетикага жуда боғлиқ. Агар ота ўткир жағли, қийшайган бурунли бўлса, болада ҳам бу хусусиятлар намоён бўла бошланади. Бундан ташқари, қулоқлар ҳам устун хусусиятдир.\nТишларнинг сифати ва шакли генетикага узвий боғлиқ. Агар ота оғиз бўшлиғи билан боғлиқ муаммоларга, яъни тишдаги ёриқлар ёки улар орасидаги масофанинг катталигига дуч келган бўлса, бола ҳам шу муаммоларга дуч келиш эҳтимоли бор. Ҳозирда замонавий стоматология мўъжизалар яратади ва ушбу камчиликларни болалик даврида тузатиш мумкин.\nАгар отанинг сочлари қуюқ ва қалин бўлса, бола ҳам қуюқ сочларга эга бўлади. Соч ранги, тузилиши, зичлиги, эрта оқариш ва ҳаттоки эркаклардаги соч тўкилишининг фарзандга ўтиши ҳам генетик жиҳатдан асосланади. Отанинг сочлари жингалак бўлса, боланинг сочлари силлиқ бўлиш эҳтимоли жуда кам.\nАлбатта, инсон бутун ҳаёти давомида ривожланади, аммо ақл-идрокнинг ўзига хос салоҳияти бор. Олимлар ушбу понтенциал генетикага ва айниқса, ота генларига тўғридан-тўғри боғлиқ эканлигига амин. Шундай қилиб, агар сизнинг турмуш ўртоғингиз ақлли бўлса, фарзандингиз жуда омадли деб ҳисобланг. Эҳтимол, сиз келажакдаги даҳони тарбиялаяпсиз.\nҲар бир инсонда бу нақшлар ўзига хосдир. Бироқ, кўпинча болалар ва ота-оналардаги бу нақшлар жуда ўхшаш, айниқса, ота ва ўғлининг кафтларидаги бу гажаклар такрорланиши мумкин.\nБоланинг келажакдаги ўсишига иккала ота-онанинг генлари таъсир кўрсатади, бироқ боланинг бўйи паст ёки баланд бўлиши отага боғлиқ. Агар отасининг қадди-қомати келишган бўлса, бола ҳам узун бўйга эга бўлади.\nГавда сингари вазн ва тана таркиби генетикага жуда боғлиқ. Агар ота ортиқча вазнга мойил бўлса, унда болалари, айниқса қиз фарзанди бу хусусиятга эга бўлади.\nҲазил туйғуси – орттирилган хусусиятдир, аммо заковат ирсий, у отадан юқиши мумкин. Фарзандингиз ҳазил туйғусини унга оилада меҳр билан ҳазил қилиб туриш, кўпроқ кулиш орқали ривожлантириш мумкин.\nТармоқда болалар оталари сингари бир хил ҳолатда ухлаётган фотосуратларни тез-тез учратамиз. Уйқунинг табиати ҳақиқатан ҳам отанинг генетикаси билан белгиланади. Бундан ташқари, агар ота кам уйқу ёки уйқучи бўлса бу хусусиятлар ҳам болага ўтиши мумкин.\nОкеанлар сувости вулқонлари сайёрамиз иқлимига таҳдид солмоқда\nЁруғлик йили: Ердан Ойгача ёруғлик бир сониядан сал кўпроқ вақтда етиб боради. Қуёшдан Ергача-чи?\nАбрамович музёрар яхта сотиб олди\nУзоқ умр кўрувчилар лезгинкаси


Европа ўйинлари-2019. Медаллар жамлаш бўйича ҳолат қандай?\n22 июнь, 2019, 18:09 386\nЕвропа ўйинларида медаллар пойгаси бошланди\nБеларусь пойтахтида иккинчи Европа ўйинлари старт олди. Айни пайтгача бир неча йўналишлар бўйича медаллар жамланмаси ўйналди. Табиийки, улар орасида мусобақанинг дастлабки медаллар комплекти қайси терма жамоага насиб этиши кўпчиликнинг диққат марказини тортди.\nМусобақанинг дастлабки медаллар шодаси пневматик тўппончадан 10 метр масофадан ўқ отиш баҳсида ўйналди. Аралаш жуфтлик йўналишида кечган баҳсда россиялик мерганлар ғалаба қозонишди. Уларнинг ушбу медали россиялик спортчилар учун мусобақада ҳозирча ягона бўлиб турибди. Кечки дастурда ушбу терма жамоа вакиллари дзюдо спортида ҳам медаль олиши кутилмоқда.\nМедаллар “пойгаси”нинг онлайн ҳолати бўйича Беларусь термаси етакчилик қилмоқда. Мезбонлар ҳисобида ҳозирча 1 тадан олтин ва кумуш медаллари мавжуд. Шунингдек, Франция ҳамда Буюк Британия делегациялари ҳисобида ҳам биттадан олтин медал бор.


Тошкент металлургия заводи ишга туширилди | Qalampir.uz\nЖамият\t04 Декабрь 2020 15:28 5587\nЎзбекистон Республикаси Президенти Шавкат Мирзиёев бугун, 4 декабрь куни пойтахт Тошкентнинг Янгиҳаёт туманида барпо этилган Тошкент металлургия заводининг очилиш маросимида иштирок этди ва нутқ сўзлади.\nДавлат раҳбари мамлакат иқтисодиётида муҳим аҳамиятга эга бўлган ушбу мажмуа очилишини “тарихий воқеа” деб атади.\nПрезидент Матбуот хизматининг ёзишича, ушбу завод қурилиши 2017 йил февралда бошланган. Президент 2018 йил августда бу ерга келиб, бунёдкорлик ишларини кўздан кечирган. Турли қийинчиликларга, коронавирус пандемиясига қарамасдан, минглаб фидойи инсонларнинг билим ва меҳнати эвазига улкан корхона қад ростлаган.\n“Биз инновацион иқтисодиётни шакллантириш, замонавий саноат, қулай сармоявий муҳитни яратиш, хорижий давлатлар ва етакчи компаниялар билан ҳамкорлик алоқаларини кенгайтиришга алоҳида эътибор бермоқдамиз. Бугун ҳар жиҳатдан ноёб бўлган Тошкент металлургия заводининг ишга туширилиши бу борадаги саъй-ҳаракатларимизнинг яна бир амалий намоёнидир”, деди Президент.\nДавлат раҳбари янги мажмуанинг иқтисодий самарадорлигига тўхталиб ўтган. Мамлакатда қора металлургия ривожланмагани сабабли саноат корхоналари кўп муаммога учрар эди. Энди Тошкент металлургия заводида йилига 500 минг тонна рух ва полимер қопламали металл листлар ишлаб чиқарилади. Бу қурилиш материаллари, маиший техника, электротехника ва озиқ-овқат саноатидаги юзлаб корхоналарнинг эҳтиёжини таъминлаш имконини беради. Илгари бундай маҳсулотлар асосан четдан олиб келинарди.\n“Ҳаракатларимизнинг асосий мақсади яқин йилларда яхлит, “нолдан тайёр маҳсулотгача” бўлган металл ишлаб чиқариш кластерини яратишдан иборат”, деди Шавкат Мирзиёев ўз чиқишида.\n“Эсларингизда бўлса, биз коронавирус пандемиясидан кучли, қудратли бўлиб чиқамиз, деб мақсад қўйган эдик. Бугун бу мураккаб йил якунига етаётганда айтишимиз мумкинки, барча саъй-ҳаракатларимиз ижобий натижасини беряпти. Кўряпсизлар, дунёда нима бўляптию, Ўзбекистонда нима бўляпти. Худо хоҳласа, шу ойнинг охирида метрополитеннинг Сергели йўналишини ҳам очамиз. Илоҳим, мана шундай яхши кунларимиз кўп бўлсин”, деди Шавкат Мирзиёев.\nРоссия Федерацияси саноат ва савдо вазири Денис Мантуров икки мамлакат ўртасидаги ҳамкорликни, йирик лойиҳаларни қўллаб-қувватлаётгани учун Ўзбекистон раҳбарига миннатдорлик билдирди.\nКелгуси йил апрелда Тошкент шаҳрида “Иннопром” халқаро инвестиция ва саноат кўргазмаси ўтказилиши янги истиқболли лойиҳаларни ишлаб чиқишга хизмат қилиши таъкидланди.\nРоссиянинг “Метпром” компанияси директорлар кенгаши раиси Станислав Лазуткин, Италиянинг “Даниели” компанияси бош директори Жакомо Марески Даниели, меҳнат фахрийлари, ёшлар сўзга чиқди.\n14 Май 17:53 48178\n15 Май 11:46 27901\n14 Май 12:54 22826\n13 Май 18:39 22047\n13 Май 08:41 21534


Ўзбекистон Кубоги-2018. Ярим финалнинг дастлабки учрашувида ғалаба - "Севинч"\n"Севинч" > Янгиликлар > Янгиликлар > Ўзбекистон Кубоги-2018. Ярим финалнинг дастлабки учрашувида ғалаба\nЎзбекистон Кубоги-2018. Ярим финалнинг дастлабки учрашувида ғалаба\n15-11-2018 - 17:40\nБу йилги чемпионат баҳсларини якунига етказган “Севинч”, бугун ўз майдонида XVII Ўзбекистон Кубогининг ярим финали дастлабки учрашувини “Металлург W” жамоасига қарши ўтказди.\nАлбатта бугунги учрашувда жамоамиз олдидаги асосий вазифа рақиб дарвозасига кўпроқ гол уриб, ўз дарвозасини “қуруқ” сақлаши талаб этилар эди.\n“Севинч” ва “Металлург W” жамоалари кейинги йилларда чемпионат ва Кубок баҳсларида асосий рақобатчига айланиб улгуришган.\nБугун қизиқарли ва муросасиз курашларга бой ўйин бўлишини олдиндан маълум эди.\nШундай бўлди ҳам, дастлабки бўлимнинг аксарият вақти тенг курашлар остида ўтди. 39-дақиқада “Металлург W” жамоаси ҳимоячиси Нозима Камолтоева иккинчи марта огоҳлантирилиб, майдондан четлатилди. Дастлабки бўлимнинг охирларига бориб, жамоамиз бироз усутнликка эришди. Аммо жамоамиз рақибига нисбатан бир киши кўп бўлиб ўйнасада, яққол устунликка эриша олмади. Вазиятлар голга айлантирилмади. Биринчи бўлим 0:0 ҳисобида якунланди.\nИккинчи бўлим жуда кескин бўлди. Вақт ўтиб борар, аммо голдан дарак йўқ эди. Жамоамиз борган сари босим билан ҳужумлар ташкил этди. Ҳимоячилар бу ҳужумларга астойдил қаршилик қилишди.\n57-дақиқада тўпурар ҳужумчимиз Нилуфар Қудратова ниҳоят гол уришга эришди – 1:0. Ҳисобда олдинга ўтиб олган ва майдонда бир киши кўп бўлиб ўйнаётган жамоамиз яна ҳужумларини давом эттирди. Албатта бу ўз самарасини берди. 61-дақиқада Гулзода Амирова орадаги ҳисобни яна битта голга оширди – 2:0.\nЖамоамиз ҳар қанча уринмасини ўйинда учинчи голни ура олмади. Агар шундай бўлса, сафардаги ўйин, жамоамиз учун анча осон кечиши мумкин эди. Иккинчи бўлимда голга тортадиган вазиятлар кўп бўлди. Аммо бунда ҳимоячилар бехато ҳаракат қилишди. Учрашув ана шу ҳисобда якунига етди.\nШундай қилиб, “Севинч” Кубок ярим финалининг дастлабки учрашувида 2:0 ҳисобида ғалабага эришди. Бу ҳисоб ҳам жамоамиз учун финалга чиқишга кичик устунлик беради.\nКубок ярим финалининг жавоб учрашуви 18 ноябр якшанба Бекободда бўлиб ўтади.\nXVII Ўзбекистон Кубоги. 1/2 финал дастлабки учрашуви\n“СЕВИНЧ” – “МЕТАЛЛУРГ W” 2:0 (0:0)\n15.11.2018. “Геолог” стадиони. 14:00да\nҚанот ҳакамлари: Кристина Середа (Бухоро). Шавкат Раҳматов (Бухоро)\nЗахира ҳаками: Артем Калинин (Қарши)\nНазоратчи: Валентин Шашков (Тошкент)\nГоллар: Нилуфар Қудратова, 57’-1:0, Гулзода Амирова, 81’-2:0\n“Металлург W”: 1.Гуландон Бойматова, 7.Нозима Камолтоева, 10.Феруза Турдибоева, 11.Дилдора Нозимова (27.Ситора Муқумова, 90+3), 18.Юлдуз Набиева, 20.Маҳфуза Жўраева, 21.Холида Дадабоева (с), 22.Мавлуда Мунавварова (88.Дилафруз Хўжаева, 69), (9.Моҳигул Икромова, 88), 23.Диёрахон Ҳабибуллаева, 25.Диёра Эркинова, 68.Рушания Сафина.\nЗахира: 16.Нигора Узганова, 19.Нозимахон Эргашева.\nОгоҳлантириш: Гулзода Амирова (61) – Нозима Камолтоева (27), Мавлуда Мунавварова (57).\nЧетлатиш: Нозима Камолтоева (39, 2СК)\nОЙЛИК АРХИВ Oyni tanlash May 2019 Aprel 2019 Mart 2019 Fevral 2019 Yanvar 2019 Dekabr 2018 Noyabr 2018 Oktabr 2018 Sentabr 2018 Avgust 2018 Iyul 2018 Iyun 2018 May 2018 Aprel 2018 Mart 2018


ШОҲЛАР ҲАЁТИГА КЎНИКА ОЛМАГАН ҚИЗ… (ёки яна бир рус қизи Нигерия шаҳзодасига турмушга чиқди) - 14 Апреля 2019 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2019 » Апрель » 14 » ШОҲЛАР ҲАЁТИГА КЎНИКА ОЛМАГАН ҚИЗ… (ёки яна бир рус қизи Нигерия шаҳзодасига турмушга чиқди)\nОзғингина Наталья яқин-яқинларда ҳам Ижевскда оддий ҳаёт тарзини кечирарди. Ҳозир эса Нигериядаги олий табақа вакилларидан бирининг рафиқаси. Айтишларича, унга Нигерияда Йиса хоним деб исм қўйишибди. Турмуш ўртоғи Жейкоб билан Ижевскда танишган. Университетда бирга ўқишган экан. Тўртинчи курсда улар орасида муҳаббат пайдо бўлибди. Ўғли рус қизи билан ишқий саргузаштлар бошлаганидан хабар топган она Нигериядан Ижевскга етиб келган ва Натальяни ўз кўзи билан кўргач, бир саволни ўртага ташлаган: «Мен тушунмадим. Ҳалиям турмуш қурмадингларми?..»\nОнанинг гапидан тўлқинланиб кетган Жейкоб ўша куниёқ Наталья билан никоҳдан ўтибди. Ёш оила Нигерияда яшашни маъқул кўрди. Чунки Жейкобнинг ҳар жиҳатдан имкониятлари ватанида кўпроқни ташкил этаркан. Ўша ёққа боргандан кейингина Наталья аслида кимга турмушга чиққанини англаб етди. Илгари Жейкоб бу ҳақда умуман оғиз очмаган экан. Маълум бўлдики, Жейкобнинг отаси Нигерия доҳийсининг бош маслаҳатчиси ҳисобланган. Онаси эса қироллик оиласига мансуб экан. Демак, Жейкоб шаҳзода бўлган. Бундай кутилмаган янгиликларни эшитгач, Наталья ўшанда сал қурса бахтдан ёрилай деди…\nОрадан тўққиз ой ўтиб улар ўғилли бўлишди ва исмини Жаго-Макс деб қўйишди. Чақалоқ автомат тарзда Нигерия тахти ворисига айланди.\n— Дастлабки пайтларда, — дейди Наталья. — Мен умуман ҳеч нарса қилмасдим. Хизматкорлар овқатимни пиширишарди, кўрпа-ёстиқларимгача тартибга келтиришарди. Нима керак бўлса, муҳайё қилишарди. Аммо бориб-бориб ўзим учун бу ҳолат ғалати туюла бошлади. Одам нима биландир машғул бўлмаса ярашмаскан. Кейинчалик ўзим идиш-товоқ ювадиган, дўконга чиқиб келадиган, ҳатто эримга ҳам ўз қўлларим билан таом пиширадиган бўлдим. Аммо хизматкорларга сир бой бермадим. Айёрлик қилдим. Масалан, идиш ювсам, айтдимки, бу идишлар жуда қиммат туради ва уларни ҳеч кимга ишонмайман…\nАсосийси, россиялик бу қиз жуда бахтли ва эрини, фарзандини севади.


Грузия Ўзбекистонга цитрус мевалар экспортини йўлга қўйиш имкониятини кўриб чиқмоқда\n12:25 / 29.09.2016\nАджар автоном республикасининг қишлоқ хўжалик вазири ўринбосари Руслан Коридзе ва вазирликнинг ахборот маслаҳат департаменти раҳбари Карло Кеклидзедан иборат Грузия делегацияси цитрус мевалар экспорт имкониятларини тақдим этиш мақсадида Ўзбекистонга ташриф буюрди. Бу ҳақида "Туркистон-пресс" маълум қилди.\n28 сентябрда Грузиянинг Ўзбекистондаги элчихонаси кўмагида ташкил этилган учрашувни мамлакат элчиси Константин Жгенти очиб берди. У цитрус мевалар доимо Грузиянинг фахри бўлиб келганлигини таъкидлади. Сўнгги йиллар ичида юқори сифатга ҳосилни йиғиш, уни ташиш ва сақлаш бўйича замонавий технологиялар қўшилганлигини алоҳида қайд этди. Грузия Россия ва Украинага цитрус меваларни экспорт қилади, ҳозирда у бу йўналишда янги бозорлар ва ҳамкорларни изламоқда.\nРуслан Коридзенинг сўзларига кўра, тахминан 20-21 октябрда Ўзбекистон тадбиркорлари учун Ажарияга бизнес-тур режалаштирилмоқда. У Грузиядаги тахминан 40 корхонанинг Ўзбекистон билан ҳамкорлик қилишга тайёр эканлигини айтди.\nЎзбекистон ОАВ ва тадбиркорлари билан ўтказилган учрашувда Грузиядан цитрус меваларни экспорт қилиш имкониятлари муҳокама қилинди, шунингдек замонавий Аджария, унинг машҳур маркази - Батуми тараққиёти, шу жумладан сайёҳлик имкониятлари тақдимоти бўлиб ўтди.\nЭлчининг сўзларига кўра, Грузия ва Ўзбекистон ўртасида тўғридан-тўғри авиақатновнинг йўлга қўйилиши икки томонлама ҳамкорлик ривожига жуда катта ҳисса қўшган бўлар эди. Грузия маҳсулотларининг янада кенг экспортини ташкиллаштириш чартер авиарейсларни ҳам ўрнатишга имкон бериши таъкидланди.\nГрузия делегациясининг уч кунлик ташрифи дастурига музокаралардан ташқари, Ўзбекистон бозорини ўрганиш ва аҳоли эҳтиёжларини таҳлил қилиш мақсадида пойтахтдаги супермаркетлар, дўконлар ва бозорларни кўздан кечириш ҳам киритилган.\nЎзбекистон Грузия учрашув цитрус мевалар


Apple’нинг илк автомобили бутунлай бошқарувчисиз — рул ва педалларсиз бўлади\nФан-техника 17:14 / 19.11.2021 32925\nИнтерер Canoo томонидан тақдим этилган Lifestyle’даги дизайнда бўлади. Унда лимузиндаги каби йўловчилар бир-бирига қарама-қарши томонда ўтиради.\nСалон марказида iPad’га ўхшаган катта сенсор экран бўлади. У ёрдамида фойдаланувчилар йўлда кетиш вақтида ахборот-кўнгилочар тизимни қўллашлари мумкин. Автомобил Apple’да мавжуд сервис ва қурилмаларга интеграция қилиниши керак.\nСўнгги бир неча йил давомида Apple компаниясининг автомобил бўлими ривожланишнинг икки йўли устида тадқиқот олиб борди: биринчиси, автоном бошқарувининг чекланган имкониятларига эса модел ва иккинчиси, инсон аралашувини талаб этмайдиган тўлиқ автоном автомобил яратиш. Лойиҳанинг янги раҳбари, Apple Watch дастурий таъминот бўлими бошлиғи Кевин Линч бошчилигида муҳандислар иккинчи вариантга эътибор қаратишди.\nBloomberg’нинг қайд этишича, бу қарор эришиб бўлмас мақсадга ўхшайди. Автомобил саноатининг кўплаб гигантлари автоном транспорт воситалари устида йиллаб иш олиб боришган, бироқ инсон иштироки талаб этилмайдиган моделга деярли яқинлашишмади. Tesla ҳам, Waymo ҳам, бошқа компаниялар ҳам бу борада катта муваффақиятга эришмади.\nApple ўзининг бошқарувчисиз автомобилини тўрт йилдан кейин чиқаришни мақсад қилган. Муддатлар ўзгарувчан. Бу мақсадга 2025 йилда эришиш компаниянинг автоном бошқарув тизимини яратишни тугатиш имкониятларига боғлиқ. Агар Apple бу мақсадга эриша олмаса, лойиҳани четга суриб қўйиши, ёки дастлаб бошқарув технологиялари у қадар мукаммал бўлмаган автомобил ишлаб чиқариши мумкин.\n23:15 / 22.01.2022 6002\n22:20 / 22.01.2022 3901\n20:42 / 22.01.2022 3683


Ўзбекистон Президенти меҳнат таътилига чиқди\n05.08.2019 08:51 0 4272\nЎзбекистон Республикаси Президенти Шавкат Мирзиёев меҳнат таътилига чиқди. Бу ҳақда Президент матбуот хизмати хабар бериб ўтди.\nХабарда айтилишича, қисқа муддатли таътил 2019 йил 5 августдан бошланган. Давлат раҳбари таътилни Ўзбекистонда ўтказишни режалаштирган. Эътиборли томони, Ўзбекистон тарихида илк бор Давлат раҳбарининг таътили ҳақида расмий маълумот берилди.


Сайёр қабул пахтазорга кўчирилди\nSiz bu erdasiz: Bosh sahifa Yangiliklar Сайёр қабул пахтазорга кўчирилди\nАҳоли мурожаатларини ўрганиш ва муаммоларга ижобий ечим топиш, бир сўз билан айтганда одамлар билан юзма-юз мулоқотда бўлиш бугуннинг долзарб вазифларидан бирига айланди. Хусусан, сектор мутасаддилари томонидан бу борадаги ишлар самарали йўлга қўйилган.\nВилоят 4-сектор раҳбариятининг ана шу масалаларга қаратилган галдаги сайёр қабули Чуст туманининг “Хисорак” МФЙ да ўтказилди. Туман халқ қабулхонаси мудири ва мутасадди ташкилотлар вакиллари жам бўлган очиқ мулоқотда маҳалла оқсоқоллари томонидан мавжуд муаммолар ўрганилди ва ижроси назоратга олинди. Яна бир жиҳат, ҳар бир сайёр қабулда арзонлаштирилган озиқ-овқат ярмаркасининг ташкил этилаётганида. Унда рўзғор учун барча маҳсулотлар бозорлардан арзон нархларда сотилмоқда. Маҳалла раиси ҳудуддаги ишсиз фуқаролар айни пайтда пахта теримига жалб қилингани сабабли мазкур учрашувда иштирок эта олишмаётганини таъкидлади. Шу боис ташкилот раҳбарларининг барчаси пахтазорга қараб йўл олишди. Сайёр қабул ўз-ўзидан пахтазор даласига кўчди. Бу ердаги хотин-қизларнинг оқ олтинни нес нобуд қилмай биринчилардан териб олишга астойдил киришганини хис қилиш қийин эмас. Мулоқотдаги асосий муаммо ичимлик сувининг йўқлиги. Бу масала юзасидан албатта тегишли чора-тадбирлар амалга оширилиши таъкидланди. Шунингдек, учрашув давомида фуқароларга ҳуқуқий тушунчалар ва тавсиялар берилиб, йўл-йўриқ кўрсатилди.\n- “Ҳеч қачон пахтазорга бизни истаб келиб, муаммоларимизни ўрганишади деб ўйламаган эдик. Мана бугун ана шундай воқеага гувоҳ бўляпмиз. Албатта бундан жуда хурсандмиз. Дардимизни тинглаш билан бирга шароитларимизни ҳам ўрганишди”,-дейди Зулҳумор Маҳкамова. Мулоқотда мутасаддилар пахтазордаги теримчиларга яратилган шароитларни ҳам ўргандилар. Бу аёллар кунига 120-130 килограмдан пахта териб давлатимиз хирмонини оқ олтинга тўлишига ўзларининг муносиб хиссаларни қўшишяпти. Қувонарлиси оила бюджетига ҳам даромад олиб киришмоқда. Шуни алоҳида таъкидлаш лозимки, аҳоли билан юзма-юз учрашиш ва уларнинг турмуш тарзини яхшилашга қаратилган саъй-ҳаракатлар фуқароларга янада умид бахш этмоқда. Шу жиҳатдан пахтазордаги самимий мулоқот ҳам теримчиларга куч-ғайрат тухфа этди.\nВилоят ДСБ матбуот хизмати


“Илҳом” ёшлар мукофоти таъсис этилди: ғолибга Spark берилади - UzNews.uz\n25 август, 16:02\n“Илҳом” ёшлар мукофоти таъсис этилди: ғолибга Spark берилади\nМукофот энг юқори натижаларга эришган олий таълим муассасаларида таҳсил олаётган ҳамда фаолият юритаётган ёшларга берилади.\nЖорий йил 24 август куни Ҳукуматнинг тегишли қарори билан “Илҳом” мукофоти таъсис этилди.\n1- ўрин учун – Spark енгил автотранспорт воситаси, махсус диплом ва статуэтка;\n2- ўрин учун – 30 млн. сўм пул мукофоти, махсус диплом ва статуэтка;\n3- ўрин учун – 15 млн. сўм пул мукофоти, махсус диплом ва статуэтка.\nМукофот билан тақдирлаш ҳар йили Адиблар хиёбони очилган кун – 20 майда “Катта адабиёт байрами” ҳафталиги доирасида амалга оширилади.